text:
Сусҡа киҙеүенә ҡаршы саралар күрелә
Өфө халыҡара аэропортында махсус санитар - карантин пункты көсәйтелгән режимда эшләй башланы. Белгестәр сит илдәрҙән ҡайтҡан йәки эшкә килгәндәрҙең барыһын да сиргә тикшерә.
Халыҡара аэропорттың генераль директоры ярҙамсыһы Әмир Солтангәрәев әйтеүенсә, халыҡ-ара рейстар айырым иғтибар үҙәгендә. Республикала әлегә раҫланмаған мәғлүмәттәр буйынса 10 кеше сусҡа киҙеүенән һәләк булған. Әммә рәсми рәүештә киң мәғлүмәт сараларында үлемесле бер осраҡ тураһында ғына хәбәр ителде. Өҫтән төшөрөлгән фарман буйынса матбуғатта киҙеүҙән һаҡланыу тураһында ғына мәғлүмәт бар. Бөгөн Башҡортостанда сусҡа киҙеүенә ҡаршы прививка эшләү башланды.
Яңы вирусҡа ҡаршы прививкалар тәү сиратта коммуналь хужалыҡ тармағы хеҙмәткәрҙәренә тәғәйенләнә. Икенсе этапта медицина хемәткәрҙәре, уҡытыусылар килә. Киҙеүгә ҡаршы ете йөҙ меңгә яҡын доза вакцина әҙерләнгән. Заманса технологияларға нигеҙләнеп эшләнгән вакцина тәүге һынауҙы уңышлы үткән. Белгестәр билдәләүенсә, һаулыҡ өсөн уның бөтөнләй зарары юҡ.
Грипп һәм йоғошо инфекция менән ауырыусыларҙың күбәйеүе сәбәпле республиканың айырым дарыуханаларында вирусҡа ҡаршы препараттарға хаҡтар бермә-бер артыуы күҙәтелә. Ошо айҡанлы хөкүмәт премьер-министры Раил Сарбаев гриппка ҡаршы көрәш мәсьәләләренә арналған республика видеоселекторында кеше һаулығында аҡса эшләү енәйәткә бәрәбәр тип билдерҙе һәм киҙеү осоронда хаҡтарҙы яһалма күтәреү менән бәйле һәр осраҡ буйынса енәйәт эше ҡуҙғатыласаҡ тигәйне. Әлегә енәйәт эше ҡуҙғатылыу тураһында хәбәр юҡ.
Сусҡа киҙеүе сәбәпле хажға барыусылар ҙа етди күҙәтеүгә алыдныд. Бөгөн уларҙың бер төркөмө сәфәргә юллана. Быйыл республиканан 300 кеше хаж ҡылырға барыу теләген белдергән. Мәккәгә тур хаҡы яҡынса 80-110 мең һум тирәһе. Өфөнән изге сәфәргә хажиҙар бөгөн һәм 14-се, 16-сы һәм 19 ноябрҙә оса. Улар республикаға 6 декабрь көндө әйләнеп ҡайтасаҡ.
Урал хаж төркөмө ағзаһы хажи Сәғит Исмәғилев әйтеүенсә, хажға барыуҙың хаҡын арта бара. Киләһе йылда ошо төркөм уны 65 меңгә төшөрөргә иҫәп тота. Был хажға барырға теләүсе бөтә мосолмандар өсөн тигеҙ мөмкинлектәр тыуҙырыу маҡсатында эшләнә.


c: text/html

text:
Минск яҡынаясаҡ
«Өфө» Халыҡ-ара аэропортынан киләһе йыл Беларусь Республикаһы баш ҡалаһы – Минскиға регуляр рейстар асыласаҡ. Был турала килешеүгә 1-3 декабрҙә Волга буйы федераль округының иҡтисади миссияһы составында Башҡортостан делегацияһының Белоруссияға сәфәре барышында өлгәшелде.
Делегация составына ингән “Өфө” Халыҡ-ара аэропорты етәкселеге Беларусь Республикаһы һәм «Белавиа» авиакомпанияһы етәкселеге менән Өфө менән Минск араһында регуляр авиарейстар асыу мөмкинлеге тураһында сираттағы һөйләшеүҙәр үткәрҙе. Был мәсьәлә буйынса ыңғай ҡарар алынды.
“Өфө” Халыҡ-ара аэропортының генераль директоры Салауат Ҡотошев хәбәр итеүенсә, осоштар аҙнаһына өс тапҡыр яһаласаҡ. Осоштар программаһын тәғәйен хәл итеү алда тора әле.

robotstxt: allowed

filter: keep


text:
Рентабелһеҙ предприятиелар һаны бер йылда 1.6 процентҡа артты
Республикала ғинуар-июль айҙарында килемһеҙ эшләгән ҙур һәм урта предприятиелар һәм ойошмалар һаны 20 процентҡа етте 2012 йылдың шул уҡ осоронда 18,4 процент ине, тиелә Башҡортостанстат материалдарында.
Шул уҡ ваҡытта рентабелһеҙ эшләүсе ҙур һәм урта предприятиеларҙың зыяны 9,4 миллиард һумға, йәғни, 2012 йылдың ғинуар-июле менән сағыштырғанда 49,4 процентҡа кәмене.
Статистиктар билдәләүенсә, иң ҙур зыян эшкәртеү производстволарында (3,2 млрд һум), электр энергияһы, газ һәм һыу етештереү һәм бүлеүҙә (1,8 млрд һум), күсемһеҙ милек менән операцияларҙа, ҡуртым һәм хеҙмәтләндереүҙәр күрһәтеү өлкәһендә (979,8 млн һум), күмәртәләп һәм ваҡлап һатыуҙа, автотранспорт сараларын, мотоциклдарҙы, көнкүреш изделиеларын һәм шәхси ҡулланыу предметтарын ремонтлауҙа (929,3 млн һум) теркәлгән.


text:
Бызылдауыҡ себендәр
Бызылдауыҡ себендәр (лат. Syrphidae, урыҫ. Журчалки ) — ҡыҫҡа мыйыҡлылар отрядында ике ҡанатлы бөжәктәр ғаиләһе (Brachycera).
4,6 меңдән артыҡ төрө бар, Рәсәйҙә — бер нисә йөҙ. Кәүҙәһенең оҙонлоғо 5—25 мм, һары, аҡ, ҡыҙыл йәки ҡара төҫтәге асыҡ буй-буй һыҙыҡтары йәки тимгелдәре бар. Ҡайһы берҙәре сағыусы элпә ҡанатлыларға: шөпшә, бал ҡортона оҡшаған. Сәскә нектары менән туйыныу сәбәпле ҙур безелдәүек себендәр үҫемлектәрҙе һеркәләндерә; ҡанаттары менән тиҙ елпенеп, ситкә тиҙ осоп китеүҙәре һәм яңынан үләнсел үҫемлек һәм ҡыуаҡ сәскәләренә осоп килеүҙәре, һауала оҙаҡ хәрәкәтһеҙ, элеп ҡуйған кеүек тора алыуҙары менән айырылалар. Безелдәүек себендәр личинкаларының йәшәү рәүеше төрлөсә: үҫемлек менән туйыныусылар ҡатҡан ҡабыҡ аҫтында, ағас ҡыуышлыҡтарында, үҫемлек туҡымаларында йәшәй, һуған безелдәүек себендәр (Eumerus) личинкалары һуғансаларҙы зарарлай, уларҙың үҙәген ашай; сапрофагтар тарҡалыу продукттарына бай булған һыуҙа йәшәй. «Күсе һымаҡ»тар тип аталыусы Eristalis ырыуы себене личинкаларының ҡорһаҡ осонда 15 мм-ға ҡәҙәр оҙонлоҡтағы һулыш көпшәһе бар; йыртҡыстары үҫемлектәрҙә йәшеренмәйҙәр, башҡа тигеҙ ҡанатлыларҙың личинкаларын юҡ итәләр, ҡайһы берҙәре бөжәк — ксилофагтарның йөрөү юлдарында, иңкеш, ҡырмыҫҡа һәм һағаҙаҡ ояларында туйыналар.
Сығанаҡ[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Бей-Биенко Г. Я. Общая энтомология. — М., 1966;
- Росс Г., Росс Ч., Росс Д. Этномология. М., 1985.


text:
Иман
Иман, Иман-Иғтиҡад. Ислам динендәге хәҡиҡәттәргә тел менән әйтеп, күңел менән ышаныу.
Ислам динендә кешене ЫШАНЫУ тигән бөйөк көс йәшәтә, шул уға егәрлек бирә. Мосолмандарҙҙың ундай көсө, ышанысы — Иман.
АЛЛАҺЫ ТӘҒӘЛӘНЕҢ барлығына, Уның фәрештәләренә, изге китаптарына, пәйғәмбәрҙәренә, ҡиәмәт көнөнә, изгелек һәм яуызлыҡтың АЛЛАҺЫ ТӘҒӘЛӘ тәҡдире менән булыуына ышаныуҙы «Ләә иләәһә илләл-лааһү Мүхәммәдүр-расүүлүллааһ» тип тел менән әйтеү — Иғтиҡад, йәки Иман килтереү була.
Иман килтереү — мосолмандарға фарыз булған биш ғәмәлдәң тәүгеһе.


text:
Башҡортостан халҡы 16 миллион һумдан ашыу тотҡарланған түләүҙәр алды
Башҡортостан Республикаһында Дәүләт хеҙмәт инспекцияһына йыл башынан алып хеҙмәткәрҙәрҙең хеҙмәт хоҡуҡтарын боҙоу осраҡтары тураһында 786 яҙма мөрәжәғәт килгән. 2009 йыл менән сағыштырғанда мөрәжәғәттәр иҫәбе 1,2 тапҡырға артҡан (20 процентҡа). Ялыуҙарҙың күп өлөшө эш биреүселәрҙең эш хаҡын, эштән киткәндә тулыһынса иҫәп-хисап алыуҙы, эштән һуң ҡалып эшләү, төнгө ваҡытта, ял һәм байрам көндәрендә эшләү өсөн түләүҙәрҙе тотҡарлауына ҡайтып ҡала.
Хеҙмәт инспекторҙары эш менән тәьмин итеүселәргә хеҙмәт хаҡын түләүҙәге хоҡуҡ боҙоуҙарҙы бөтөрөүгә 104 күрһәтмә биргән. 506 хеҙмәткәр 16 миллион һумдан ашыу тотҡарланған түләүҙәрен алған.
Быйылғы йылда уҡ 95 эш биреүсегә 407 мең һум суммаға штраф һалынған. Туғыҙ эш биреүсегә суд ҡарары менән күрһәтмәләрҙе үтәмәгәне өсөн штраф һалынған. Улар иҫәбендә Баймаҡ районының "Урожай" ауыл хужалығы производство кооперативы, Өфөләге "Кварц" яуаплылығы сикләнгән йәмғиәте (10-ар мең һум штраф), Краснокама районының "Арлан-керамика" яуаплылығы сикләнгән йәмғиәте, Өфөнөң "Росэнерготехника" ябыҡ акционерҙар йәмғиәте етәкселәре, шәхси эшҡыуар Ғәлимов.
Судҡа бер етәксегә ҡарата дисквалификациялау тураһында материалдар ебәрелгән. Уға өс йыл дауамында етәксе вазифаларын биләү тыйыла. Эш хаҡын ике һәм уна күберәк айға тотҡарлаусы йәнә ике предприятие етәксеһенә ҡарата енәйәт эше асыу өсөн материалдар судҡа ебәрелгән.


text:
Татарстан фермеры һимертеү өсөн башмаҡтарҙы Башҡортостандан һатып ала
Татарстандың Арча районынан фермер Камил Фатихов Башҡортостанда һатып алынған үгеҙҙәрҙе үҫтереп һимертә. Малдың беренсе партияһын ул эшкәртеү сәнәғәте предприятиеларына һатты ла инде. Был турала, Татарстан Фермерҙар һәм крәҫтиән хужалыҡтары ассоциацияһы рәйесе Камияр Байтемировҡа һылтанып, «Татар-информ» агентлығы хәбәр итә.
Камил Фатихов игенселек менән шөғөлләнә. Әммә 2009 йылдың ҡоро йәйе уға өҫтәмә табыш сығанаҡтарына мөрәжәғәт итергә кәрәклеген белдерҙе. Бындай сығанаҡ итеп ул малсылыҡты һайланы.
5-6 айлыҡ башмаҡтарҙы фермер Башҡортостандан һатып ала, бында үгеҙҙәр Татарстандағынан күпкә арзаныраҡҡа төшә. Ауыл эшҡыуары башмаҡтарҙы бер йәшкә тиклем үҫтерә. Үгеҙҙәрҙең беренсе партияһын һатыуҙан ул ярайһы уҡ отош алды. Был ваҡыт эсендә уның хатта үҙ мал һатып алыусылары барлыҡҡа килде.
Күптән түгел фермер Башҡортостандан тағын ит йүнәлешендәге 50 быҙау килтерҙе һәм һимертеүҙең яңы циклын башланы.


text: 2016 йыл Башҡортостан иҡтисады өсөн айырыуса көсөргәнешле, ваҡиғаларға бай булды, һәм уларҙың иң мөһимдәре, әлбиттә, “Башнефть” берекмәһе тирәһендәге хәлдәргә бәйле. Берекмәнең “Роснефть” составына тапшырылыу процедуралары әлегә тамамланмаған һәм был турала комментарийҙар ҙа сикләнгән. Мәҫәлән, күп профилле нефть сервисы холдингы “Таргин” мәсьәләһе сиселеше лә әлегә билдәһеҙ. “Таргин” – тулыһынса “Система” финанс корпорацияһы структураһы. Холдингтың “Таргин Бурение”, “Таргин КРС”, “Таргин Механосервис” һәм башҡа подразделениеларында 18 мең кеше эшләй. Уның төп көсөн 48 быраулау, 173 скважиналарҙы ремонтлау бригадаһы тәшкил итә.


text:
Рәсәйҙең иң яҡшы лоббистары араһында Мортаза Рәхимовтың рейтингы күтәрелде
Быйылғы апрель йомғаҡтары буйынса БР Президенты Мортаза Рәхимов Рәсәйҙең иң яҡшы лоббистары араһында үҙ рейтингын күтәрҙе. "Лоббистар — төбәк лидерҙары" номинацияһында ул 17-се урынды биләй, март менән сағыштырғанда күрһәткесе өс пунктҡа яҡшырған.
"Профессиональ" номинацияла яҡташыбыҙ — РФ иҡтисади үҫеш министры Эльвира Нәбиуллина һигеҙенсе урынды биләй һәм "Бик көслө һөҙөмтәлелек" төркөмөнә инә. Ул үҙ коллегаһы, Рәсәйҙең һаулыҡ һаҡлау һәм социаль үҫеш министры Татьяна Голикованан күпкә алда. Татьяна Голикова был номинацияға тәүге тапҡыр инде һәм 21-се урынды биләй.
Рәсәйҙең иң яҡшы лоббистары исемлеге "Независимая газета"ла баҫыла. Ул Иҡтисади яңылыҡтар агентлығы тарафынан әҙерләнгән.


text:
Фото:
Башҡорт дәүләт филармонияһында мөхәббәтле парҙар концерты үтә
Фото:
Хөсәйен Әхмәтов исемендәге Башҡорт дәүләт филармонияһы сәхнәһендә 14 февралдә Изге Валентин көнөнә арналған үҙенсәлекле концерт үтәсәк. Уның ҡатнашыусылары – билдәле артистар – был көндө үҙҙәренең “икенсе яртылары” менән сығыш яһай.
“Мөхәббәтле парҙар” тип исемләнгән байрам концертында Лилиә һәм Хәлит Фәтиховтар, Нәсимә һәм Азамат Тимеровтар, Лена һәм Владислав Самойловтар, Миңзифа Исҡужина һәм Артур Туктағолов, Лилиә Биктимерова менән Фәдис Ғәниев, Лилиә Ишемйәрова һәм Урал Мортазин, Венера Рәхмәтуллина һәмРушан Биктимеров, Әлфиә Заһиҙуллина һәм Марсель Ҡотоев, Әлфиә Ғәлләмова һәм Рөстәм Шәрипов, Юлиә Чигвинцева менән Рафаэль Сәғитовтар ҡатнаша.
Улар башҡарыуында тамашасы иң саф тойғо – мөхәббәткә арналған музыкаль һәм бейеү номерҙарын ҡарау һәм тыңлау бәхетенә эйә буласаҡ.


text:
«Салауат Юлаев» 2015/16 йылдар миҙгелендә үҙ майҙанындағы уйындарын тамамлай
ӨФӨ, 2016 йыл, 16 февраль. /«Башинформ» мәғлүмәт агентлығы, Дмитрий Слезин/.
Шишәмбе, 16 февралдә, Өфөнөң «Салауат Юлаев» командаһы Континенталь хоккей лигаһының даими чемпионатында үҙ майҙанында һуңғы уйынын үткәрә. Башҡортостан командаһында ҡунаҡта — Новокузнецкиҙың «Металлург»ы.
Дәғүәселәр миҙгелде турнир таблицаһының аҫҡы өлөшөндә тамамлай. Өфөләр әүәлгесә плей-офф серияһында үҙ майҙанында өҫтөнлөк өсөн көрәшә. Быйыл өфөләр «Металлург» командаһына ҡаршы өс алышта ла еңеү яуланы.
Уйын киске сәғәт 7-лә башлана.


text:
Өфө ҡалаһының ветерандар советы 25 йыллығын билдәләйәсәк
Йома, 16 мартта, Ҡала мәҙәниәт һарайында Өфө ҡалаһының Һуғыш, хеҙмәт, Ҡораллы Көстәр һәм хоҡуҡ һаҡлау органдары ветерандары советына 25 йыл тулыуға арналған байрам кисәһе үтәсәк. Сараға 700-гә яҡын ветеран саҡырылған. Баш ҡаланың ветерандар хәрәкәтенең 17 активисына Өфө ҡалаһы ҡала округы Хакимиәтенең Рәхмәт хаттары тапшырыласаҡ.
Байрам концертында ҡатнашыусылар өсөн ҡала округы Хакимиәте бүләктәр әҙерләнгән. Бынан тыш, комплекслы үҙәктәр хеҙмәткәрҙәре ветерандар хәрәкәтенең үҙ аллы атлай алмаған активистарына бүләктәрҙе өйҙәренә барып тапшырасаҡ.
Белешмә өсөн: Өфө ҡалаһының Һуғыш, хеҙмәт, Ҡораллы Көстәр һәм хоҡуҡ һаҡлау органдары ветерандары советы 1987 йылдың 25 февралендә булдырылған. Бөгөн ул 297 ветерандар ойошмаһын үҙ эсенә ала.


text:
Шағир Риф Тойғонов яҡты донъянан китте
Ватан әҙәбиәте һәм мәҙәниәте, республика йәмәғәтселеге ҙур юғалтыу кисерҙе. 68-се йәшендә Башҡортостан Республикаһы Яҙыусылар союзы идараһы рәйесе, Рәсәй Яҙыусылар союзы идараһы секретаре, билдәле шағир, прозаик, йәмәғәт эшмәкәре Риф Ғәлим улы Тойғонов (әҙәби псевдонимы – Тойғон) арабыҙҙан бик иртә китеп барҙы.
Риф Тойғонов 1946 йылдың 24 октябрендә Ырымбур өлкәһе Ҡыуандыҡ районының Аҡсура ауылында тыуған. Мәктәп йылдарында асылған шиғри һәләте буласаҡ яҙыусының тормош юлын билдәләй. Башҡорт дәүләт университетының филология факультетына уҡырға инеп ул йәмәғәт тормошонда әүҙем ҡатнаша башлай, «Шоңҡар» ижади түңәрәгендә үҙенең шиғри оҫталығын байыта.
Риф Тойғонов әрмелә хеҙмәт иткәндән һуң «Совет Башҡортостаны» гәзитендә үҙенең хеҙмәт юлын башлай. Артабан ул «Ағиҙел» журналында, Башҡортостан телевидениеһы һәм радиоһы редакцияларында үҙен һәләтле журналист итеп күрһәтә.
Өфө «Нур» татар театрында һәм М. Ғафури исемендәге Башҡорт дәүләт академия драма театрында әҙәби бүлек мөдире, репертуарҙар йүнәлешендә директор урынбаҫары булып эшләгән йылдарҙа Риф Тойғонов уларҙың репертуарҙарын байытыуға ҙур өлөш индерә.
Мәскәүҙә М. Горький исемендәге Әҙәбиәт институты ҡарамағындағы Юғары әҙәбиәт курстары яҙыусының ижади үҫешендә мөһим роль уйнай. Риф Тойғоновтоң һәләте күп яҡлы байый. Ул ундан ашыу китап авторы. 2006 йылда «Мөхәббәттән донъя ҡотайыр» исеме аҫтында баҫылған китабында һайланма әҫәрҙәре донъя күрә, унда шиғырҙар һәм поэмаларҙан тыш, хәҙерге әҙәбиәт процесында билдәле ваҡиғаға әйләнгән «Будка» повесы инә.
Риф Ғәлим улының тормош һәм ижад биографияһында Башҡортостан Республикаһы Яҙыусылар союзы айырыуса урын биләп тора. 13 йыл дауамында ул Союз идараһы рәйесе урынбаҫары вазифаһында намыҫлылы хеҙмәт итә, республиканың бай әҙәби мираҫын һаҡлауға һәм арттырыуға, яҙыусылар берләшмәһенә ярҙам итеүгә һәм бергә туплауға ҙур өлөш индерә. Риф Тойғонов үҙенең эшкә намыҫлы мөнәсәбәте, әҙәплелеге, кешеләргә хәстәрлекле һәм илтифатлы мөнәсәбәте менән айырылып торҙо.
2012 йылдың мартында республика әҙәбиәтселәре Башҡортостан Республикаһы Яҙыусылар союзы идараһы рәйесе итеп Риф Ғәлим улын һайлап ҡуя. Был вазифала ҡыҫҡа ваҡытта эсендә ул башҡорт әҙәбиәте өсөн күп нәмә эшләне, йәмғиәттә яҙыусылар абруйын күтәреүгә булышлыҡ итте, республиканың мәҙәни тормошонда әүҙем ҡатнашты, күп идеялар һәм пландар менән йәшәне.
Талантлы шағир, Рәсәй илһөйәре, башҡорт халҡының арҙаҡлы улы Риф Тойғонов үҙенең күп йыллыҡ хеҙмәте һәм ҡаҙаныштары өсөн «Рәсәй Федерацияһының атҡаҙанған мәҙәниәт хеҙмәткәре», «Башҡортостан Республикаһының атҡаҙанған мәҙәниәт хеҙмәткәре», Сергей Чекмарев һәм Фәтих Кәрим исемендәге премиялар лауреаты исемдәре менән лайыҡлы баһаланған.
Иҫ киткес кеше, күренекле әҙәбиәтсе һәм йәмәғәт эшмәкәре – Риф Ғәлим улы Тойғонов тураһындағы яҡты иҫтәлек беҙҙең йөрәктәрҙә мәңге һаҡланасаҡ.
Некрологҡа Башҡортостан Президенты Рөстәм Хәмитов һәм республиканың башҡа дәүләт һәм йәмәғәт эшмәкәрҙәре ҡул ҡуйған.
Хушлашыу 10 ғинуарҙа 9 сәғәт 30 минутта Мәжит Ғафури исемендәге Башҡорт дәүләт академия драма театрында уҙасаҡ.


text:
БР Президенты премиялары бирелде
23 ноябрҙә Башҡортостан Республикаһы Президенты Мортаза Рәхимов “2009 йылғы опекундар (попечителдәр), тәрбиәгә бала алған һәм патронат ғаиләләрҙең республика конкурсында еңеүселәргә Башҡортостан Республикаһы Президенты премияларын биреү тураһында” бойороҡҡа ҡул ҡуйҙы.
Опекундар (попечителдәр), тәрбиәгә бала алған һәм патронат ғаиләләрҙең республика конкурсына әҙерлек һәм уны үткәреү буйынса комиссияның тәҡдимдәрен ҡарағандан һуң, Мортаза Рәхимов 2009 йылғы опекундар (попечителдәр), тәрбиәгә бала алған һәм патронат ғаиләләрҙең республика конкурсында еңеүселәргә Башҡортостан Республикаһы Президенты премияларын бирергә бойороҡ бирҙе:
“Иң яҡшы опекун (попечитель)” номинацияһы буйынса – Бүздәк районының Никольский ауылында йәшәүсе Вәсилә Сабирйән ҡыҙы менән Айҙар Камил улы Ғәзиевтар ғаиләһенә;
“Тәрбиәгә бала алған иң яҡшы ғаилә” номинацияһы буйынса – Өфөлә йәшәүсе Галина Антоновна менән Валерий Вениаминович Семеновтар ғаиләһенә;
“Иң яҡшы патронат ғаилә” номинацияһы буйынса – Учалы районының Ғәлиәхмәр ауылында йәшәүсе Рәмилә Айытбай ҡыҙы менән Таһир Буранбай улы Мөхәмәткилдиндар ғаиләһенә.


text:
Башҡортостан имамдары ғаилә ҡиммәттәре тураһында вәғәздәр уҡыясаҡ
Көн элгәре Рәсәй мосолмандарының Үҙәк диниә назаратында был ойошма ҡарамағындағы Башҡортостан Республикаһы мосолмандарының Диниә назараты имам-ахундарының мәжлесе үтте. Осрашыуҙа Рәсәй мосолмандарының Үҙәк диниә назараты рәйесе, юғары мөфтөй Тәлғәт Тажетдин дә булды.
Мәжлес һөҙөмтәләре буйынса, имам-ахундар 30 июндә Шишмә ауылында Рәсәй мосолмандары Үҙәк диниә назараты ҡарамағындағы Башҡортостан Республикаһы мосолмандары Диниә назаратының сираттағы йыйылышын үткәрергә ҡарар итте. 29-30 августа Өфөлә Рәсәй мосолмандары Үҙәк диниә назаратының Рәсәй ислам университетын тамамлаусыларҙың съезы үтә.
Бынан тыш, имамдарға республиканың мосолман мәхәлләләрендә Имен бала саҡ һәм ғаилә ҡиммәттәрен нығытыу йылына арналған саралар үткәрергә ҡушылды. Башҡортостандың дин әһелдәре халыҡҡа был темаға арналған вәғәздәр уҡыясаҡ, күп балалы, өлгөлө һәм йәш ғаиләләрҙе тәбрикләйәсәк.


text:
Иран ҡатыны ғазаплаусыһын ғәфү итә
2004 йылда Тегеранда йәшәүсе бер егет уға кейәүгә сығырға теләмәгән ҡыҙға үс итеп битенә кислота һипкән. Тәүҙә ҡыҙ судтан «ҡисас» язаһын бирергә талап иткән. Был инде ғазаплаусы ниндәй яуызлыҡ ҡылһа, үҙе лә шул уҡ яза ала тигәнде аңлата. Һуңынан ҡыҙ ғашиҡ булып йөрөүсе был егетте ғәфү итергә ҡарар итә.
Туғыҙ йыл элек Әминә Бахрами 24 йәшлек бик сибәр ҡыҙ булған. Электротехника университетында уҡыған ваҡытта унан 5 йылға йәшерәк Мәджид Мовахеди уға күҙ һала. Ике йыл дауамында Әминәнең ҡулын һорай. Әммә ҡыҙ уға кейәүгә сығыуҙан баш тарта. «Минең артымдан күп егеттәр йөрөй ине. Хатта университет профессорҙары ла ата-әсәйемдән ҡулымды һорарға килә торғайны», - тип хәтерлай Әминә. Мәджид унивеститетта осратҡанда йә телефон аша Әминәнең тап уға кейәүгә сығыуын ныҡышмалы талап иткән. Мәджид ҡыҙҙың уны кире ҡағыуын бик ауыр кисергән.
Университеттан һуң Әминә Тегеран лабораторияһында эшләй башлай. Бер көн Мәджид «миңә тормошҡа сыҡмаһаң, һинең тормошоңда башҡа бер ниндәй ҙә ир булмаясаҡ » тип ҡурҡытҡан. Полиция ҡыҙҙың ошо ҡурҡытыуға ҡарата ғаризаһын алғас, һәм бер ниндәй ҙә физик һөжүм булмағанын асыҡлағас, эш ҡуҙғатмай. Ике көн үткәс, Әминә эштән өйөнә ҡайтырға тип автобус туҡталышында торғанда Мәджид уны ҡыуып етеп битенә нимәлер һибә. «Тәүҙә эҫе һыу тип уйлағайным, әммә һүңынан был кислота икәнен аңланым»,- тип иҫенә төшөрә был фажиғәле ваҡытты Әминә. Иран ҡыҙы күреү һәләтен юғалта. Ул ғына түгел, йөҙө бөтөнләй боҙола. Иран хөкүмәте Әминәгә зәғифлек буйынса пенсияһы түләй башлай һәм ул әлеге ваҡытта Испанияла дауалана. Күреү һәләтен кире ҡайтарыу өсөн Испания докторҙары уға 17 операция яһаған, әммә уларҙың ярҙамынан алға китеш юк тиерлек.
"Ҡарарға илем өсөн килдем"
Был ҡот осҡос ғәмәлде ҡылыусыға Әминә Бахрами судтан «ҡисас» язаһын бирергә талап иткән. Шәриғәт ҡанундары буйынса «ҡисас» ул ҡылғандың кешегә үҙенә кире әйләнеп ҡайтыуы. Был осраҡта инде Маджид Мовахедиҙың үҙен кислота менән һуҡырайтыу тигәнде аңлата. Суд быйыл енәйәтсенең һәр күҙенә 5 тамсы кислота тамыҙып һуҡырайтырға тигән ҡарар сығара һәм яза көнөн 31-сы июлгә билдәләй. Әммә Әминә бар көсөн йыйып Мовахедиҙы ғәфү итергә һәм язаға тарттырмаҫҡа була. «Ҡөръән беҙгә үс алыу хоҡуғы бирә. Шул уҡ ваҡытта ул ғәфү итергә лә өйрәтә», - ти Бахрами.
Уның был ҡарары бик күптәрҙе ғәҗәпләндерҙе. Ҡыҙҙың ете йыл буйы тап ошо язаны бирҙерер өсөн көрәшеүе һәм һуңғы минуттарҙа үҙен зәғифләүсене ғәфү итеүен аңламаусылар ҙа бихисап.
Был хәл халыҡ-ара йәмәғәтселек иғтибарын йәлеп итте. Күптәре язаны «кешелекһеҙ» һәм «ҡырағайҙарса» тип тәнҡит иткәйне. «Мин был ҡарарға илемдең ихтыяждарын, мәнфәғәттәрен күҙ уңында тотоп килдем. Сөнки минең һәр аҙымымды күп илдәр күҙәтеп торҙо», - ти ул. Бәлки был ҡатындың шәхси ҡарары түгел, ә Тегерандың донъя тәнҡитенән ҡасыу юлы булғандыр тигән фекерҙәр ҙә бар. Әминә Бахрами Мовахедиҙан һаман аҡсалата компенсацияһын көтөүен белдерә. Ҡатын-ҡыҙ булған өсөн уға ирҙәр компенсацияның яртыһы, ул 100 млн томан, түләнергә тейеш. Әммә Әминә үҙенең ғазаптары өсөн 200 млн томан (200,000 америка доллары самаһы) биреүен талап итә. «Мин ярым кеше түгел, миңә тулы ҡан аҡсаһы түләнергә тейеш!»,- тип белдерә ул.


text:
Бөгөн "Өфө-Арена" боҙ һарайы тураһында фильм күрһәтеләсәк
"Өфө-Арена" —Хоккей йәшәгән йорт". «Салауат Юлаев» хоккей клубының матбуғат хеҙмәте менән төшөрөлгән фильм шулай атала. Көндәлек хеҙмәте менән хоккей матчтарын иң юғары кимәлдә әҙерләү һәм үткәреүҙе тәьмин иткән «Өфө-Арена» хеҙмәткәрҙәре – уның төп геройы.
Улар — төрлө белгеслек һәм һөнәр эйәләре, маҡсаттары, бурыстары ла төрлө, һәм улар һис ҡасан тура трансляцияларҙа күренмәй, микст-зонала ла уларҙан интервью алмайҙар, әммә үҙ эшенең оҫталарын уртаҡ бер маҡсат берләштерә. Тап ошо кешеләр хоккей байрамы кәйефен тыуҙыра.
Фильмды бөгөн КХЛ-ТВ-ла сәғәт 21.00-дә һәм 8 июндә Башҡортостан юлдаш телевидениеһында 20.05-дә ҡарағыҙ.


text:
Башҡортостан менән Финляндия машиналар эшләү, био һәм IT-технологиялар өлкәһендә хеҙмәттәшлек итәсәк
Финляндияның Мәшғүллек һәм иҡтисади үҫеш министрлығында иҡтисади хеҙмәттәшлек буйынса Рәсәй-Финляндия хөкүмәт-ара комиссияһының Төбәк-ара хеҙмәттәшлек буйынса эш төркөмө ултырышы үтте. Уның эшендә Башҡортостан Хөкүмәте Премьер-министры урынбаҫары Илшат Тажетдинов ҡатнашты, республика Президенты ҡушыуы буйынса ул әлеге ил менән тышҡы иҡтисади бәйләнештәр үҫешенә контроллек итә.
Ултырышта эш төркөмөнөң төбәк бүлексәләре эшмәкәрлеге һөҙөмтәләре тикшерелде, уның эш тәртибе, Рәсәй менән Финляндия араһындағы иҡтисади хеҙмәттәшлектең төп йүнәлештәре билдәләнде.
Хеҙмәттәшлекте үҫтереү маҡсатында апрелдә Хельсинки ҡалаһында сауҙа-иҡтисади хеҙмәттәшлек буйынса Башҡортостан-Финляндия эш төркөмө ултырышын үткәреү планлаштырыла. Унда машиналар эшләү, IT-технологиялар, төҙөлөш, логистика, биотехнологиялар һәм медицина өлкәләрендә хеҙмәттәшлек итеү мөмкинлектәре тикшереләсәк.
Вице-премьер бер нисә эшлекле һөйләшеү үткәрҙе. Атап әйткәндә, ул «SRV Group» һәм «Pontos Oy» корпорацияларының директорҙар советы рәйесе Илпо Коккила менән осрашты.
Осрашыуҙа БР Иҡтисади үҫеш министрлығының Финляндиялағы вәкиле Ариф Хәйретдин ҡатнашты, тип хәбәр иттеләр республика Хөкүмәтенең матбуғат хеҙмәтенән.


text:
Йыл башынан алып 5 мең кеше мәшғүллек хеҙмәте ярҙамында эшкә урынлашҡан
2012 йыл башынан алып Өфөнөң халыҡ мәшғүллеге хеҙмәте ярҙамында эшкә урынлашҡан граждандар иҫәбе биш меңдән ашып киткән. Был арала 4800-гә яҡын эшһеҙ иҫәптән төшкән. 4300 өфөлө иһә эшһеҙ тип табылған, 5800 самаһы кеше эш эҙләүсе булараҡ иҫәпкә ҡуйылған, тип хәбәр иттеләр «Башинформ» агентлығына Халыҡты эш менән тәьмин итеү үҙәгенән.
Әлеге ваҡытта хеҙмәт баҙарындағы көсөргәнешлек коэффициенты Өфөлә 0,5-кә тиң. Икенсе төрлө әйткәндә, һәр вакансияға берәүҙән дә кәмерәк кеше дәғүә итә. Ә бөгөн ҡалала, рәсми мәғлүмәттәргә ярашлы, 17900-ләгән вакансия иҫәпләнә.
Эшһеҙлек кимәле Өфөлә әле 1,49 процентҡа тиң. Ҡалала рәсми рәүештә 8400-гә яҡын эшһеҙ иҫәпләнә. Баш ҡаланың мәшғүллек хеҙмәтендә йәмғеһе туғыҙ меңгә яҡын кеше иҫәптә тора.


text:
Ана, бер апай һыҙғыртҡыста төрлө тауыштар сығара: берсә һандуғас булып һайрай, берсә кәкүк булып ҡысҡыра. Мәләүез районының Нөгөш ҡасабаһынан Найлә Моталлапова булып сыҡты ул. Ошо ғәжәп уйынсыҡтарҙы нисек эшләүе менән ҡыҙыҡһынабыҙ.
Ана, бер апай һыҙғыртҡыста төрлө тауыштар сығара: берсә һандуғас булып һайрай, берсә кәкүк булып ҡысҡыра. Мәләүез районының Нөгөш ҡасабаһынан Найлә Моталлапова булып сыҡты ул. Ошо ғәжәп уйынсыҡтарҙы нисек эшләүе менән ҡыҙыҡһынабыҙ.
– Бөгөн беҙҙән башҡа кеше күренмәй, ә һеҙ иртә менән бында... – тип өндәшәбеҙ музей директоры Ғәзимйән Ибраһимовҡа.
– Арҙаҡлы шәхесебеҙҙең йортонда һәр саҡ тәртип булырға тейеш, – тине ул. – Музейҙан ғилем нуры бөркөлөп, һәр саҡ үҙенә тартып торһон. Ҡунаҡтар ҡайтыр саҡта тағы ла килергә теләк белдергән осраҡта маҡсатыбыҙға өлгәштек тип уйларға була.
Музейҙың ишеген асып ингәс тә ғалим, мәғрифәтсе һәм шағир бюсы менән осраштыҡ.
— Былай кәйеф нисек һуң, ауыл хужалығы ауыр тармаҡтарҙан һанала бит, — тим хужалыҡ рәйесе Рушан Ғайсинға һүҙ башлау ниәтенән.
— Зарланыуҙан фәтүә юҡ, барыһы ла үҙебеҙҙән тора, — тине лә хужа “дилбегәһен” Һыйрышбаш машина-трактор паркына табан тартты.
Иҫең китерлек! “Ете ҡыҙ” бейеүендәгесә тигәндәй, өр-яңы “Нива” комбайндары теҙелешкән. Етеһенең дә йәм-йәшел “камзул”дары ялтлап тора.
Ул 1952 йылда Стәрлебаш районының Ибраҡай ауылында тыуа. Мәктәпте тамамлағас, Стәрлетамаҡ дәүләт педагогия институтының физика-математика факультетына уҡырға инә. Бында ул үҙен оҫта ойоштороусы итеп күрһәтә, уҡыу йорто тормошонда әүҙем ҡатнаша.
Диплом алып, тыуған районындағы Иҫке Ҡалҡаш мәктәбендә бер аҙ эшләгәс, Нурфәйез Муса улын мәғариф бүлегенә инспектор итеп ҡуялар.


text:
Өфөлә бәләкәй фатирҙарҙың уртаса хаҡы — 2 миллион һум самаһы Фото: Олег Яровиков
Өфөлә бәләкәй фатирҙарҙың уртаса хаҡы — 2 миллион һум самаһы
Өфөлә бәләкәй фатирҙарҙың уртаса хаҡы — 2 миллион һум самаһы Фото: Олег Яровиков
ӨФӨ, 2016 йыл, 24 февраль. /«Башинформ» мәғлүмәт агентлығы, Ольга Мортазина/.
Ғинуар айы йомғаҡтары буйынса Өфөлә майҙаны 32 квадрат метрлыҡ бәләкәй фатирҙар ҡиммәтләнгән. «Фатирҙар донъяһы» порталы аналитиктары илдең ҙур ҡалаларындағы беренсел һәм икенсел баҙар буйынса дөйөм мәғлүмәттәр менән бүлеште. Башҡортостандың баш ҡалаһы иң ҡиммәтле бәләкәй фатир хаҡы булған ҡалалар исемлегендә унынсы урын биләй.
Күсемһеҙ милек баҙарында бер бүлмәле фатирҙар һәм «студиялар»ға ихтыяж ҙур. Ҡағиҙә булараҡ, бәләкәй фатирҙың бер квадрат метры ҙур майҙанлы фатирҙарға ҡарағанда 5-10 процентҡа ҡыйбатыраҡ.
Иң ҡиммәтле бәләкәй фатирҙар Мәскәүҙә — 6 миллион һумдан ашыу. Санкт-Петербургта иһә 2,6 миллион һум тора. Владивосток бер бүлмәле фатирҙарҙың хаҡы буйынса төньяҡ баш ҡаланан ҡалышмай. Тәүге бишәү араһында Мәскәү өлкәһе (2,6 миллиондан ашыу) һәм Сорғот (2,2 миллион) та бар.
Иң «арзан» ҡалалар — Магнитогорск, Ставрополь, Новокузнецк, Барнаул һәм Киров — 1 миллиондан 1,2 миллион һумға тиклем.
Өфөлә бәләкәй фатирҙарҙың уртаса хаҡы — 2 миллион һум самаһы. Көрсөккә тиклемге осорҙа уларҙың хаҡы 3 миллион һумға етә ине.
Дөйөм алғанда, бәләкәй торлаҡ күсемһеҙ милек баҙары менән бергә арзаная, тип йомғаҡ яһай эксперттар. 2015 йылдың февраленән мониторингка индерелгән 62 ҡаланың 11-дә квадрат метр ҡиммәтләнгән, 51-дә иһә осһоҙланған.


text:
Фото:
«Рәсәй-Башҡортостан» телеканалында «Алтын бишек» конкурсы финалсылары билдәләнде
Фото:
ӨФӨ, 2016 йыл, 5 октябрь. /«Башинформ» мәғлүмәт агентлығы, Сергей Захаров/.
«Рәсәй-Башҡортостан» телеканалында «Алтын бишек» конкурсы финалсылары билдәләнде. Телевизион конкурс «Иң яҡшы ауыл», «Иң яҡшы ғаилә», «Алтын ҡуллы оҫта» номинациялары буйынса республика ауылдары араһында ойошторолдо.
Дәүләкән районының Иҫке Яппар, Миәкә районының Сәфәр һәм Баймаҡ районының Мерәҫ ауылдары финалға сыҡты.
«Беҙ ярышта ҡатнашырға теләүселәрҙән байтаҡ ғаризалар ҡабул иттек. Башҡортостандағы һәр ауылдың ҡабатланмаҫ милли колориты бар. Тамашасыларҙан бик күп смс-хәбәрҙәр килә, бөгөн уларҙың һаны — туғыҙ мең самаһы», — тип билдәләне Бөтә Рәсәй дәүләт телерадиокомпанияһы филиалының милли тапшырыуҙар бүлеге етәксеһе Вилдан Ғәлин.
Еңеүсе «Хәйерле иртә, республика» программаһында телефон һәм смс-тауыш биреү аша билдәләнә. Тапшырыу «Рәсәй 1 Башҡортостан» телеканалында һәр шишәмбе, кесаҙна һәм йома иртәнге сәғәт 9-ҙа эфирға сыға. 11 октябрҙә акцияға йомғаҡ яһала.


text:
Өфөлә «Мин - журналист» конкурсында еңеүселәр тәбрикләнде
Өфөлә «Мин — журналист» конкурсына йомғаҡ яһалды, уны «Берҙәм Рәсәйҙең Йәш Гвардияһы»ның Башҡортостан төбәк бүлексәһе ойошторҙо.
Һәләтле йәштәрҙе профессиональ журналистлыҡ эшмәкәрлегенә йәлеп итеү маҡсатында үткәрелгән конкурста 18 йәштән алып йәш авторҙар ҡатнашты, тип хәбәр иттеләр «Башинформ» агентлығына «Берҙәм Рәсәйҙең Йәш Гвардияһы»ның матбуғат хеҙмәтенән. Унда киң мәғлүмәт сараларының штаттағы һәм штаттан тыш хәбәрселәре ҡатнашты.
Конкурста еңеүселәр алты номинацияла билдәләнде: баш мөхәррир; мөхәррир урынбаҫары; хәбәрсе; фотохәбәрсе; компьютерҙа версткалау буйынса белгес; корректор. 12 кеше финалға сыҡты. Уларҙың барыһы ла профессиональ журналистарҙың лекцияларын тыңлау мөмкинлегенә эйә булды, журналистар менән осрашыу «Берҙәм Рәсәй» партияһының төбәк башҡарма комитеты бинаһында ойошторолдо.


text:
Магнитогорскиҙа башҡорт һылыуҙары араһында конкурс ойошторолдо
Магнитогорскиҙа «Һылыуҡай-2012» конкурсы финалы үтте. Сара «Салауат» башҡорт йәмәғәт ойошмаһы һәм Магнитогорскиҙың Халыҡтар дуҫлығы йорто менән ойошторолдо.
Беренсе башҡорт һылыуы исеменә Башҡортостандың һәм Силәбе өлкәһенең төрлө райондарынан 11 гүзәл зат дәғүә итте, тип һөйләне «Башинформ» агентлығына Силәбе өлкәһенең «Башҡорт ҡоролтайы» йәмәғәт ойошмаһы ағзаһы журналист Динә Нафиҡова.
Бәйге бер нисә этаптан торҙо. Ҡатнашыусылар үҙҙәре хаҡында башҡорт телендә һөйләне, ижади һәләттәре менән таныштырҙы, ҡупшы күлдәктәрҙә һәм тундарҙа дефиле оҫталыҡтарын күрһәтте, башҡорт тарихын һәм мәҙәниәтен белеү кимәлен күрһәтте һәм үҙ ҡулдары менән теккән милли костюмдарҙы тәҡдим итте.
Еңеүсене билдәләү жюри ағзаларына еңелдән булманы: ҡыҙҙарҙың барыһы ла «Һылыуҡай-2012» исеменә лайыҡ ине. Шулай ҙа һөҙөмтәлә өсөнсө урынды – Илгизә Йәнгилдина (Сибай), икенсе урынды – Айзирә Әүбәкирова (Башҡортостан Республикаһының Әбйәлил районы), беренсе урынды Лиза Ялмырҙина (Әбйәлил районы) яуланы. Гран-приға Силәбе һылыуы Русалина Сәйетғәлина лайыҡ булды.
Еңеүселәр бүләккә ҡиммәтле биҙәүестәр алды, ә беренсе башҡорт һылыуы бриллиант муйынсаҡ менән бүләкләнде.
Матурлыҡ бәйгеһенең төп асылын күрһәтә алған ойоштороусыларға айырыуса рәхмәт әйтергә кәрәк, тип билдәләне Силәбе өлкәһенең Башҡорт йәштәре иттифағы рәйесе Тимур Сәфиуллин. Башҡорт һылыуҙарына хас матурлыҡты айырып күрһәтә белеү, башҡорт халҡының милли үҙенсәлектәре хаҡында һөйләү конкурстың асылын тәшкил итә лә инде.
«Башҡорт ҡоролтайы» йәмәғәт ойошмаһының Башҡарма комитеты исеменән концертты ойоштороусыларға һәм «Салауат» башҡорт йәмәғәт ойошмаһы етәксеһе Динис Башаровҡа Тимур Сәфиуллин иҫтәлекле бүләктәр тапшырҙы.


text:
Өфөлә ҡар менән көрәшеүгә 1257 дворник сыҡты
Бөгөн иртәнге сәғәт 6-нан Өфөнөң 1257 дворнигы баш ҡала ихаталарын ҡарҙан таҙартыуға сыҡты. Буран айырыуса “тырышҡан” урындарҙа тәгәрмәсле тракторҙар ҙа сығарылды. Бөгөн төндә ҡар артыҡ күп яумау сәбәпле, 134 трактор ғына йәлеп ителде. Тракторҙар паркында бөтәһе йорт эргәһе территорияларын һәм ихаталарҙы таҙартыу өсөн 199 берәмек техника иҫәпләнә.
"Өфөнөң торлаҡ хужалығы идаралығы" муниципаль унитар предприятиеһының маҡсатлы программалар һәм халыҡ менән бәйләнеш бүлеге начальнигы Альфред Зиннәтуллин хәбәр итеүенсә, байрам көндәрендә дворниктар ҡәҙимге режимда эшләйәсәк – баш ҡала ихаталарында тәртип буласаҡ.


text:
Төбәктә йәштәрҙе бизнес нигеҙҙәренә өйрәтәләр
Башҡортостанда йәштәрҙе эшҡыуарлыҡҡа йәлеп итеү буйынса программа тормошҡа ашырыла. Республиканың Йәштәр сәйәсәте һәм спорт министрлығы яңы эш башлаған йәш эшҡыуарҙар өсөн курстар ойошторҙо. Бында студенттар, йәш эшҡыуарҙар һәм 30 йәшкә тиклемге эшләмәгән йәштәр бизнес нигеҙҙәренең серҙәренә төшөнәсәк.
72 сәғәт эсендә уҡыусылар бизнес-планлаштырыу, бизнес менән шөғөлләнеүҙең юридик аспекттарын һәм продукцияны тәҡдим итеү ысулдарын өйрәнәсәк. Уҡыу тамамланғас уларға дәүләт өлгөһөндәге танытмалар тапшырыласаҡ.
Курстарға Өфө халҡы ғына түгел, Ишембай, Салауат ҡалаларында йәшәүселәр ҙә йөрөй ала.
Бынан тыш, 2008 йылдан республикала «Йәштәр эшҡыуарлығы мәктәбе» проекты эшләп килә. Быйыл был мәктәп сиктәрендә уҡыуҙар Өфөлә һәм Учалыла үткәрелде. Унда Башҡортостанда йәшәүсе әле 30 йәшен тултырмаған 1200-ҙән ашыу кеше белемен камиллаштырҙы, тип хәбәр иттеләр төбәктең Йәштәр сәйәсәте һәм спорт министрлығынан.


text:
Опера йырсыһы Салауат Асҡаровҡа Рәсәйҙең халыҡ артисы исеме бирелде
Рәсәй Президенты Дмитрий Медведев Халыҡтар берҙәмлеге көнө алдынан күренекле мәҙәниәт һәм сәнғәт хеҙмәткәрҙәренә дәүләт наградаларын тапшырҙы һәм почетлы исемдәр бирҙе.
Улар араһында – Башҡорт дәүләт опера һәм балет театры солисы Салауат Асҡаров. Ул «Рәсәй Федерацияһының халыҡ артисы» исеменә лайыҡ булды.
Салауат Әхмәт улы Асҡаров – Башҡортостандың халыҡ артисы, С.Юлаев исемендәге дәүләт премияһы лауреаты. Хеҙмәт эшмәкәрлеген 1969 йылда Башҡорт дәүләт опера һәм балет театрында башлаған. 2006 йылда «Алтын битлек» Милли театр фестивалендә ҡатнашҡан.
Бөгөнгө көндә артист театр спектаклдәрендә, яңы постановкаларында сығыш яһай. 1988 йылдан Салауат Асҡаров З.Исмәғилев исемендәге Өфө дәүләт сәнғәт академияһында уҡыта.


text:
Фото:
«Информреклама» нәшриәтендә Туймазы юбилейына фотоальбом донъя күрҙе
Фото:
Өфөнөң «Информреклама» нәшриәтендә быйыл билдәләнәсәк ике юбилейға – Туймазы районының 80 йыллығына һәм Туймазының ҡала тибындағы ҡасабанан ҡалаға үҙгәртелеүенең 50 йыллығына арналған төҫлө фотоальбом нәшер ителде.
Шуныһы иғтибарға лайыҡ, фотоальбом биттәренән урын алған бар фотоһүрәттәрҙе лә урындағы авторҙар — Рүзил Ғәйнетдинов, Әнәс Арсланов, Марат Ғәйнетдинов һәм Руслан Нагаев эшләгән. Сифаты буйынса уларҙың фотографиялары баш ҡала фотохәбәрселәре эштәренән бер ҙә ҡалышмай.
Китап 3500 экземпляр тираж менән сыҡты һәм Туймазының китап магазиндарында һатыуға сығарылды.


text:
2012 йылда төбәктә 36 урман янғыны теркәлгән
Башҡортостанда 2012 йылда янғын хәүефе миҙгеле башланғандан алып 36 урман янғыны теркәлгән. Дөйөм алғанда 205,31 гектар майҙанды ут ялмаған.
Башҡортостан Республикаһы Урман хужалығы министрлығының матбуғат хеҙмәтенән хәбәр итеүҙәренсә, янғындарҙың күпселеге кеше факторы арҡаһында сыҡҡан.
Шулай итеп, 2012 йылда 36 янғындың 15-е – кешенең ут менән һаҡһыҙ эш итеү сәбәпле, дүртәүһе – ойошмалар ғәйебе буйынса, тағы икәүһе баҫыуҙарҙағы ҡамылды яндырыу, береһе йәшен арҡаһында сыҡҡан. Ҡалған 16 янғындың ни сәбәпле сығыуы әле асыҡлана.
Әлеге ваҡытта Башҡортостандың урман хужалығы хеҙмәткәрҙәренең урмандарҙы күҙәтеү эшмәкәрлеге көсәйтелә. Мәҫәлән, үткән тәүлек эсендә генә 1100 кеше урмандарҙы күҙәтеүҙә ҡатнашҡан.


text:
Фото:
Һуңғы өс көндә Башҡортостанда ике ерҙә урман янды
Фото:
Һуңғы өс тәүлектә Башҡортостанда ҙур булмаған ике урман янғыны күҙәтелде. 0,1 гектарҙы күмергә ҡалдырған бер янғын — Белорет районында, икенсеһе Октябрьский ҡалаһынан алыҫ булмаған урында теркәлгән. Уның майҙаны өс гектар тәшкил иткән. Ике янғын да тиҙ арала һүндерелгән. Был турала «Башинформ» агентлығына Башҡортостан Республикаһы Урман хужалығы министрлығының матбуғат секретары Айбулат Ғәйнуллин хәбәр итте.
— Әле республикала ауыл хужалығы баҫыуҙарын үртәү башланды, — тине ул. – Район хакимиәте башлыҡтары менән берлектә янғындарҙы булдырмау буйынса эштәр алып барабыҙ. Башҡортостандың урман фондында бындай эштәр арҡаһында янғындар сығыу осраҡтары әле теркәлгәне юҡ.
Хәтерегеҙгә төшөрәбеҙ, янғын хәүефлелеге осоро башланғандан алып республика биләмәһендә 546 урман янғыны үткән. Ут ялмаған майҙан 10800 гектарға еткән.


text:
Башҡортостан парламентының сираттағы ултырышының көн тәртибе һәм датаһы билдәләнде
Дүртенсе саҡырылыш БР Дәүләт Йыйылышы-Ҡоролтайҙың сираттағы егерме бишенсе ултырышы 20 майҙа үткәрелә. Уны үткәреү датаһын бөгөн республика парламенты Президиумы раҫланы.
Көн тәртибендә утыҙға яҡын мәсьәлә. Депутаттар 2009 йылда республика ауыл хужалығын үҫтереү, ауыл хужалығы продукцияһы, сеймал һәм аҙыҡ-түлек баҙарҙарын көйләү программаһын тормошҡа ашырыу һөҙөмтәләре; Башҡортостанда кеше һәм граждан хоҡуҡтарын һәм азатлыҡтарын күҙәтеү; 2009 йылда республика дәүләт милкен хосусилаштырыу планын үтәү тураһында докладтарҙы тыңлаясаҡ.
Закон сығарыусылар алдында «Инновацион эшмәкәрлек тураһында», «Ижади хеҙмәткәрҙәр һәм ижади союздар тураһында» БР Закондарына төҙәтмәләрҙе өсөнсө уҡыуҙа ҡарау бурысы тора.
«Дәүләт граждан хеҙмәте тураһында», «Дәүләт граждан хеҙмәтенең класс чиндарын биреү һәм һаҡлау тәртибе тураһында», «Урындағы үҙидара тураһында», «Граждандарҙың милли-мәҙәни берләшмәләре тураһында», «Уйын бизнесына һалым тураһында», «Этил спирты, алкоголле һәм спиртлы продукция етештереү һәм уларҙың әйләнеше өлкәһендә эшмәкәрлекте көйләү тураһында» БР Закондарына, Ер аҫты байлыҡтары тураһында кодексҡа, Экологик кодексҡа, «Китапхана эше тураһында» БР Законының 12-се статьяһына үҙгәрештәр индереүсе закон проекттары икенсе уҡыуға әҙерләнгән.
«Административ комиссиялар тураһында», «Административ яуаплылыҡ билдәләү өлкәһендә айырым норматив хоҡуҡи акттарҙың көсөн юғалтыуын таныу тураһында» һәм башҡа БР Закондарына төҙәтмәләр беренсе уҡыуҙа ҡаралды.
Парламентарийҙар шулай уҡ айырым суд участкаларының мировой судьялары вазифаларына кандидатураларҙы ҡараясаҡ.
Бөгөн БР Дәүләт Йыйылышы-Ҡоролтай Рәйесе Константин Толкачев шулай уҡ РФ Пенсия фондының БР буйынса бүлексәһе идарасыһы, Бюджет, һалымдар, финанстар һәм милекселек мәсьәләләре буйынса парламент комитеты ағзаһы Фоат Хантимеровҡа Башҡортостан ҡануниәтен үҫтереүгә ҙур өлөш индергәне өсөн Почет билдәһе тапшырҙы.


text:
Өфө бюджетының табышы 2013 йылда 22 процентҡа – 23,2 миллиард һумға тиклем артҡан
Өфө бюджетына 2013 йылда 23 227 миллион һум табыш ингән, ул 2012 йылдың табышынан 22 процентҡа күберәк, тип хәбәр итә ҡала хакимиәтенең матбуғат хеҙмәте. Сығымдар 23 482 миллион һумға финансланған.
Ҡала ҡаҙнаһының һалым һәм һалым булмаған табышы 11 миллиард һум тирәһе тәшкил итте – 2012 йыл кимәленән 17 процентҡа күберәк.
Белгестәр ыңғай динамиканы, атап әйткәндә, 20 проценттан алып 22-гә тиклем ҡала бюджетына физик шәхестәрҙең табышына һалымдарға бүлемдең норматив артыуы менән аңлата. Ул физик шәхестәрҙең табыштарына һалымдан (НДФЛ) керемдең үҫешен 796 миллион һумға тәьмин итте. Уртаҡ табышҡа һалым буйынса керем 13 процентҡа үҫте. Ул һалым һалыуҙың ябайлаштырылған системаһы (норматив буйынса 10 процент) буйынса алынған һалымдың ҡала округтары бюджеттарына тапшырыу һөҙөмтәһе. Милеккә һалым буйынса керемдәр 29 процентҡа артты – ерҙәрҙе функциональ файҙаланыу төрҙәре буйынса ер һалымы ставкаларын арттырыу иҫәбенә.
Юғарыла әйтелгән бюджеттарҙан 2013 йылда 12 223 миллион һум ингән – 2012 йылға ҡарағанда 26 процентҡа күберәк. Уларҙан 7,47 миллиард һумы – субсидиялар, 4,5 миллиарды – субвенциялар. Дөйөм алғанда улар ҡала кимәленә вәкәләттәр биреүҙе үтәү өсөн тәғәйенләнгән.
Ҡала хакимиәтендә билдәләүҙәренсә, һуңғы ике йылда бюджеттың табышы 6 миллиард һумдан ашыуға үҫкән. Ул ҡаланың социаль мөһим программаларын тулы күләмдә финансларға мөмкинлек бирҙе. Ҡала бюджеты сығымдарының 70 проценты – ул мәғарифҡа, һаулыҡ һаҡлауға, мәҙәниәткә, спортҡа, социаль сәйәсәткә, торлаҡ-коммуналь хужалыҡҡа һәм төҙөкләндереүгә сығымдар.


text:
Башҡортостанда донъялағы иң бәләкәй вертолет эшләгәндәр
ӨФӨ, 2016 йыл, 31 март. /«Башинформ» мәғлүмәт агентлығы, Галина Бахшиева/.
Күмертауҙағы шәхси конструкторҙар бюроһында доньялағы иң бәләкәй вертолет эшләгәндәр — Р-30. Әйтеүҙәренсә, вертолет «ГАЗель» йөк машинаһына, мунса йәки гараж ҡыйығына ултыра ала.
Конструкторҙар бюроһы етәксеһе Виктор Хрибков һүҙҙәренсә, сит илдәр яңы вертолет менән ҡыҙыҡһына. Был машинаның иҫ киткес хәрәкәтсәнлеге менән аңлатыла, тип хәбәр итә Башҡортостан дәүләт телерадиокомпанияһы.
Донъялағы иң бәләкәй вертолет ике кешегә иҫәпләнгән. Әммә тиҙҙән унда өс урын буласаҡ.
Р-30 вертолеты — бәләкәй генә түгел, тауышһыҙ һәм отошло ла. Уны Борис Поднебеснов уйлап тапҡан. Бер сәғәт эсендә ни бары 15 литр 95-се маркалы бензин тотонола.
Бынан тыш, машина һауала үҙен яҡшы тота. Хатта секундына 15-20 метр тиҙлектә иҫкән ел дә идара итеүгә йоғонто яһамай тиерлек. Сит ил аналогтары бындай күрһәткестәр менән маҡтана алмай.
Хәүефһеҙлек системаһы — Рәсәй вертолет эшләүселәренең берҙән-бер яңылығы түгел. Башҡортостан конструкторҙарына донъялағы иң бәләкәй вертолетты эшләү буйынса проектты тормошҡа ашырырға Ҡытай инвесторҙары ярҙам иткән. Р-30 — тулыһынса илдә етештерелгән вертолет, уның хаҡы — ете миллион һум самаһы.
Был конструкторҙар бюроһында бойомға ашырылған берҙән-бер проект түгел, тип хәбәр итте Виктор Хрибков. Тиҙҙән яңы осоу машиналарының тағы ла бер нисә төрө сығарыласаҡ.


text:
Өфө Эшҡыуарҙар берләшмәһе «Бизнес-Open air» ойоштора
29 июндә Өфө Эшҡыуарҙар берләшмәһе «Бизнес-Open air» ойоштора - «Арыҫлан Мөбәрәков» исемендәге юғары комфортлы теплоходта Ағиҙел йылғаһы буйлап мауыҡтырғыс сәйәхәткә сыға.
Палубала ял, уйын һәм күңел асыуҙарҙан тыш, “йәшел туҡталышта” “эшҡыуарҙар зарницаһы” ойоштороласаҡ. Бының нимә икәнен ҡатнашыусылар һуңынан беләсәк.
Сара эшҡыуарҙарҙың алдан бирелгән заявкаһы буйынса ойошторола. Эшлекле аралашыуҙың үҙенсәлекле форматына әлеге томра эҫе көндәр сәбәпсе. Ә бындай һауа торошонда йылға буйлап сәйәхәттән яҡшыраҡ нимә бар? Әйткәндәй, ойоштороусылар иҫкәртеүенсә, теплоходҡа һуңлағандар дуҫтарын йөҙөп ҡыуып етәсәк.


text:
Педагогик вуздар студенттары спартакиадаһы үтәсәк
12 майҙа Стәрлетамаҡта башланасаҡ Педагогик вуздар студенттары спартакиадаһында М.Аҡмулла исемендәге Башҡорт дәүләт педагогия университеты, Зәйнәб Биишева исемендәге Стәрлетамаҡ дәүләт педагогия академияһы һәм Бөрө дәүләт социаль-педагогия академияһы студенттары ҡатнашасаҡ. Бөтәһе 600-ҙән ашыу бала.
Спорт ярыштары Бөйөк Ватан һуғышында Еңеүҙең 65 йыллығын байрам итеү һәм Рәсәй Федерацияһында Уҡытыусы йылы сиктәрендә үткәрелә.
Спартакиада спорттың 12 төрө — шахмат, баскетбол, мини-футбол, милли көрәш, лапта, йөҙөү, бокс, волейбол, йүнәлеш алыу спорты, гер күтәреү спорты, атыу һәм еңел атлетика буйынса үтәсәк.
Спартакиаданы ябыу һәм йомғаҡ яһау тантанаһы Бөрөлә 15 майҙа үткәрелә.


text:
Өфөлә өс бүлмәлеләр өсөн ҡуртым ставкаһы өс айҙа 3,6 процентҡа кәмегән
Йыл башынан алып фатирҙы ҡуртымға алыу буйынса уртаса хаҡ 1,7 процентҡа артты. Өс айҙа (июнь-август) бөтә төр фатирҙар буйынса ул 12793 һум тәшкил итте. Майҙан алып ҡуртым ставкаһы 1,8 процентҡа кәмене. Был хаҡта «Эксперт» күсемһеҙ милек агентлыҡтары селтәре аналитиктары хәбәр итә.
Бер бүлмәле фатирҙар сегментында ҡуртым ставкаһы 2,6 процентҡа күтәрелде. Ике һәм өс бүлмәлеләр иһә 1,3 һәм 3,6 процентҡа арзанайҙы.
Ҡала үҙәге һәм Йәшел сауҡалыҡ ҡуртым ставкаһы буйынса алдынғылыҡты бирмәй. Был райондарҙағы фатирҙарҙы ҡуртымға алыу өсөн айына 10-20 мең түләргә кәрәк. Артабан Сипайлово биҫтәһе килә, бында торлаҡ өсөн айына 9500-ҙән алып 17 мең һумға тиклем түләүҙе һорайҙар.


text:
Ҙур сәпсәү
Ҙур сәпсәү, күгәрсендән бәләкәйерәк (большой улит)(лат. Tringa nebularia)
Суҡышының осо өҫкәрәк кәкрәйеп торған һаҙ ҡошо. Кәүҙәһенең артҡы өлөшөн өҙлөкһөҙ бәүелтеп йөрөй, һырт яғы һәм ҡойроҡ аҫты аҡ. Түшенең ике яғында ҡара һыҙыҡтар бар. Тәтелдәүестән төҙ суҡышы, ә көгөрләүектән ҙурлығы менән айырыла.
Тауышы яңғырауыҡлы: «түлүй-түлүй» йәки «крү-крү».
Ҡыуаҡлыҡ, бейек үлән, ҡамыш менән уратып алынған һыу буйҙарында йәшәй, һыу бөжәктәре менән туҡлана. Күсмә ҡош. Киң генә таралған. Түңгәктәрҙә оялай. Ҡара-көрән таплы 3—4 бөртөк һарғылт көрән йәки һарғылт аҡ йомортҡаһы була.


text:
Юлай Ғәйнетдинов: “Ҡурайсы – ул йәшәү рәүеше”
29 октябрҙә Өфө сәнғәт училищеһының концерт залында Әҙеһәм Исҡужин исемендәге ҡурайсылар конкурсы башланды. Икенсе тапҡыр ойошторолған конкурс ҡала кимәлендә үткәрелһә лә, унда республика райондары вәкилдәре лә көс һынамаҡсы. Ҡурайсылар бәйгеһендә барлығы 90 музыкант ҡатнаша.
– Конкурста ҡалала тыуып үҫкән егеттәрҙе күреү минең өсөн оло ҡыуаныс,- ти жюри рәйесе, РФ һәм БР-ҙың атҡаҙанған мәҙәниәт хеҙмәткәре Юлай Ғәйнетдинов.– Уларҙың береһе Әҙеһәм Исҡужиндың уҡыусыһы, билдәле ҡурайсыбыҙ Роберт Юлдашев. Әҙеһәм Исҡужин үҙенең эшмәкәрлеген, ижадын башҡорттарҙың милли музыка ҡоралын – ҡурайҙы популярләштереүгә арнаған педагог-ҡурайсы ул. Тап уның тырышлығы менән республиканың байтаҡ музыка мәктәптәрендә ҡурайсылар өсөн бүлектәр асылды.
Конкурсанттарҙың сығыш яһау программалары ябай түгел. Һәр бәйгесе кәм тигәндә 4 әҫәр әҙерләй. Ун алты йәшкә тиклемге ҡурайсылар “оҙон көй”, бейеү көйө һәм марш уйнарға тейеш,ә унан олораҡ бәйгеселәр ҡурайҙа уйнауҙан тыш, йырларға ла тейеш.
Ижади бәйгелә еңеүселәрҙең исемдәре 30 октябрҙә Ҡала мәҙәниәт һарайында үтәсәк гала-концертта билдәле буласаҡ.


text:
Бөгөн Дан орденының тулы кавалеры Георгий Кузнецовтың тыуыуына 110 йыл
Бөгөн Дан орденының тулы кавалеры Георгий Кузнецовтың тыуыуына 110 йыл тула. Ул 1900 йылдың 7 майында Ырымбур губернияһы Орск өйәҙенең Бурмаковский хуторында тыуған. Тәүге хәрби тәжрибәне Граждандар һуғышында ала. Бөйөк Ватан һуғышы башланғас, тиҙ арала фронтҡа китә, 1942 йылдан алып Көнбайыш һәм 3-сө Белорус фронтында 31-се армияның 31-се инженер-сапер бригадаһына етәкселек итә.
3-сө дәрәжәләге Дан ордены менән Георгий Кузнецов 1944 йылдың 12-13 октябрендә Литва ССР-ның Леполаты ауылы эргәһендәге яуҙарҙа күрһәткән ҡаһарманлығы өсөн наградлана. 2-се дәрәжәләге Дан орденын 15 ғинуарҙа – Голдап, 1945 йылдың 10 февралендә Лыдзбарк-Вермински торама пункттары өсөн барған һуғыштар өсөн ала (икеһе лә – Польшала).
1945 йылда демобилизацияланғас, Кемерово өлкәһендә төпләнә, Белов ҡойоу-механика заводында эшләй. 1951 йылда 1-се дәрәжәләге Дан ордены менән наградлана һәм уның тулы кавалеры була. Йәнә сирек быуаттан һуң, был ордендың башҡа тулы кавалерҙары кеүек үк, ташламаларҙа Советтар Союзы Геройҙарына тиңләштерелгән булып сыға.
Георгий Иванович 1979 йылдың 20 апрелендә вафат булған, Белово ҡалаһында ерләнгән.


text:
Мәскәүҙә башҡорт һылыуҡайын һайлайҙар
ӨФӨ, 2016 йыл, 21 ғинуар. /«Башинформ» мәғлүмәт агентлығы, Ләйлә Аралбаева/.
Илебеҙҙең баш ҡалаһында «Мәскәү һылыуҡайы-2016» гүзәллек бәйгеһендә ҡатнашыу өсөн кастинг иғлан ителгән. Тәүге һайлап алыу турында туған телен яҡшы белгән, йыр-бейеүгә һәләтле, шиғырҙар яҙған 16-24 йәштәге ҡыҙҙар ҡатнаша ала. Ҡатнашыу өсөн «Бәйләнештә» «Фотокастинг-2016» тигән махсус альбомда фотоһүрәттәрегеҙҙе урынлаштырырға кәрәк.
Фотоларын ебәргән гүзәлдәрҙең барыһы ла киләһе турға үтә. Унда иң сибәр башҡорт ҡыҙы исеменә дәғүә итеүселәрҙе үҙҙәре менән таныштырыу, бейеү, дефиле, интервью кеүек һынауҙар көтә.
Башҡорт һылыуҡайын конкурстың режиссеры Гөлнара Ибраҡова, ойоштороусылар Фатима Янбаева, Азат Бадранов, хореограф Нәзир Байегетов, режиссер һәм Башҡортостан юлдаш телеканалының махсус хәбәрсеһе Гөлназ Ғәлимуллина, 2014 йылда еңеүсе булған Әлфиә Килдейәрова, топ-модель Анжелика Якусева һайлаясаҡ. Финалды 5 мартта уҙғарыу күҙаллана. Еңеүсе «Һылыуҡай-2016» республика матурлыҡ бәйгеһендә ҡатнаша.
«Беҙ йыл һайын ойошторолған күркәм сараға әҙерләнә башланыҡ. Башҡорт һылыуҡайҙары конкурсы Мәскәүҙә 2013 йылдан бирле үткәрелә. Бәйгене «Сулпан» ижад студияһы ағзалары әҙерләй. Интернетта фотокастинг иғлан иттек», — тип һөйләне конкурстың режиссеры һәм жюри ағзаһы Гөлнара Ибраҡова.


text:
Скачать презентацию
Идет загрузка презентации. Пожалуйста, подождите
Презентация была опубликована год назад пользователемВиктория Бакаева
1 Әхмәт Лотфуллин исемендәге Аб ҙ а ҡ урта мәктәбе.
2 Яныбай Хамматовтың ә ҙ әби мира ҫ ы үлемһе ҙ.
3 Яныбай Хамматов ә ҫ әр ҙ әрендә лингвокульторологик ниге ҙҙ әр Баш ҡ ар ҙ ы :8 - се класс у ҡ ыусыһы Азнабаева Ләйсән Етәксеһе :баш ҡ орт теле һәм ә ҙ әбиәт у ҡ ытыусыһы Фаттахова Ф.С
4 Яныбай Хамматов ә ҫ әр ҙ әрендә лингвокульторологик ниге ҙҙ әр Ғилми эш структур я ҡ тан инештән, ике бүлектән, йомға ҡ лау ҙ ан, ә ҙ әбиәт исемлегенән тора.
5 Яныбай Хамматов ә ҫ әр ҙ әрендә лингвокульторологик ниге ҙҙ әр Ғилми эштең яңылығы. Һуңғы осор ҙ а лингвокультурологик компетентлы ҡ тигән төшөнсә йыш яңғырай башланы. Был ғилми эштә Я.Хамматов романдарына лингвокультурологик һәм лингвостилистик анализдар яһала.
6 Яныбай Хамматов ә ҫ әр ҙ әрендә лингвокульторологик ниге ҙҙ әр Ғилми эштең төп ма ҡ саты – Яныбай Хамматов романдарынан баш ҡ орт милләтенә, теленә, мә ҙ әниәтенә хас һү ҙҙ әр ҙ е асы ҡ лап, баш ҡ орт ерендә тыуып, ижад иткәнен и ҫ батлау.
9 Мәңге йәшәр бе ҙҙ ең күңелдәр ҙ ә
Еще похожие презентации в нашем архиве:
© 2017 MyShared Inc.
All rights reserved.


text:
Рәсәй көнө уңайынан республика халҡы өс көн ял итә Фото: Олег Яровиков
Рәсәй көнө уңайынан республика халҡы өс көн ял итә
Рәсәй көнө уңайынан республика халҡы өс көн ял итә Фото: Олег Яровиков
ӨФӨ, 2016 йыл, 26 май. /«Башинформ» мәғлүмәт агентлығы, Гөлфиә Акулова/.
Рәсәй көнө уңайынан республика халҡы өс көн ял итә.
Башҡортостан Хеҙмәт һәм халыҡты социаль яҡлау министрлығы хәбәр итеүенсә, Рәсәй Хеҙмәт кодексына ярашлы, 12 июнь байрам һәм ял көнө булып тора. Быйыл ул йәкшәмбегә тура килә. Ял һәм байрам көндәре тап килгән осраҡта, ял көнө байрамдан һуңғы эш көнөнә күсерелә. Шулай итеп, биш көнлөк эш аҙнаһында 11, 12 һәм 13 июнь — ял көндәре.
Төп йәки йыллыҡ өҫтәмә түләүле отпуск бирелгәндә 12 июнь календарь көн иҫәбенә индерелмәй.


text:
Моторҙар эшләү берекмәһе ветерандарын «Ялан кухняһы» көтә
4-5 майҙа «Өфө моторҙар эшләү производство берекмәһе» асыҡ акционерҙар йәмғиәте асыҡ һауала йолаға әйләнгән «Ялан кухняһы» акцияһын үткәрә. Производство майҙансыҡтарында завод хеҙмәткәрҙәре һалдат бутҡаһын тәмләй, һуғыш йылдары йырҙарын тыңлай һәм сәхнәләштерелгән окоп фонында фотоға төшә аласаҡ. Предприятиеға инсталляция өсөн махсус рәүештә «Максим» пулеметы килтереләсәк.
Акцияның икенсе көнө берекмә ветерандары – Бөйөк Ватан һуғышында ҡатнашыусылар һәм тыл хеҙмәтсәндәре ҡатнашлығында үтәсәк. Заводта уларҙы байрам концерты һәм «Өфө моторҙар эшләү берекмәһе» мәҙәниәт һарайының тынлы оркестры башҡарыуындағы һуғыш йылдары көйҙәре көтә.
«Ялан кухняһы» акцияһы берекмәлә өсөнсө тапҡыр ойошторола, тип хәбәр иттеләр берекмәнең корпоратив коммуникациялар идаралығынан.


text:
Фото:
Башҡортостанда праймериз тамамланды
Фото:
Башҡортостанда праймериз тамамланды. Вәкилдәрҙең алтынсы саҡырылыш Дәүләт Думаһына депутатлыҡҡа кандидаттарҙың төбәк исемлегенә кандидаттар менән һуңғы осрашыуы Өфөнөң Мили йәштәр театрында үтте.
Республика баш ҡалаһының Киров районында үткән һуңғы, 17-се праймериз майҙансығы эшендә 379 вәкил һәм 58 кандидат ҡатнашты. Вәкилдәрҙең депутатлыҡҡа кандидаттар менән һуңғы осрашыуында Башҡортостан Президенты ҡатнашты. Рөстәм Хәмитов бөгөн республикала булған проблемалар, уларҙан сығыу юлдары хаҡында һөйләне. Бөгөн күп нәмә йәмәғәтселек вәкилдәре һайлаясаҡ кешеләрҙән тора, тип билдәләне республика Президенты.
— Дәүләт Думаһына беҙ командала эшләй белергә тейеш лайыҡлы вәкилдәрҙе һайларға бурыслыбыҙ, — тип белдерҙе төбәк башлығы.
«Берҙәм Рәсәй» партияһының төбәк сәйәси советы секретары Константин Толкачев сәләмләү һүҙендә ошо көндәрҙә бөтә Рәсәйҙә алдан тауыш биреү процедураһының тамамланыуын билдәләне.
— Республика тормошондағы был мөһим ваҡиғаға һеҙ яуаплы ҡарарһығыҙ һәм тауыштарығыҙҙы әҙерлекле һәм яуаплы кандидаттар, Дәүләт Думаһында республика мәнфәғәттәрен лайыҡлы яҡларлыҡ кешеләр өсөн бирерһегеҙ, тип ышанам, — тине ул.
Һайлаусылар алдында 30 кандидат сығыш яһаны. М.Аҡмулла исемендәге Башҡорт дәүләт педагогия университеты ректоры, республика Дәүләт Йыйылышы – Ҡоролтай депутаты Раил Әсәҙуллин төбәккә генә түгел, бөтә Рәсәйгә хас мәғариф мәсьәләләренә иғтибарын йүнәлтте.
— Бөгөн дөйөм халыҡ тауыш биреүенең һуңғы процедураһы, — тип билдәләне Раил Әсәҙуллин. – Праймериз йомғаҡтары буйынса кемдер Дәүләт Думаһында Башҡортостан мәнфәғәттәрен яҡлаясаҡ, кемдер бында ҡалып, урындағы мәсьәләләрҙе хәл итәсәк. Шул уҡ ваҡытта беҙ бер команда булып ҡалырға тейешбеҙ. Ни өсөн мин праймеризда ҡатнашам? Сөнки тағы ла бер тапҡыр мәғариф мәсьәләләре республикала һәм Рәсәйҙә ҡулланылған саралар системаһы ярҙамында ғына хәл ителергә тейеш түгеллеген әйтергә теләйем. Беҙгә яңы аҙымдар кәрәк.
Дәүләт Думаһының ғәмәлдәге депутаты Сәлиә Мырҙабаева үҙенең сығышында сарала ҡатнашыусыларҙы битараф булмаҫҡа саҡырҙы.
— Беҙ үҙгәрештәр заманында йәшәйбеҙ, улар барлыҡ өлкәләрҙә, шул иҫәптән сәйәсәттә лә булып тора. Был йәһәттән беҙҙең өсөн иң мөһиме – битараф булмау. Һәр беребеҙ үҙ хоҡуҡтарын, үҙ бурыстарын белергә тейеш. Ҡануниәтте камиллаштырып, закондар ҡабул итеп, уларҙың бойомға ашырылыуы һәр беребеҙҙән торасаҡ, — тине ул.
Дәүләт Думаһына депутатлыҡҡа кандидаттарҙың тулы исемлектәре федераль кимәлдә 23-24 сентябрҙә Мәскәүҙә үтәсәк «Берҙәм Рәсәй» партияһының IX съезында билдәләнәсәк.


text:
Ватикан
Координаталар: 41°54′12″ с. ш. 12°27′12″ в. д. / 41.903417° с. ш. 12.453389° в. д. (G) (O)
Ватика́н итал. Stato della Città del Vaticano, Ватика́н дәүләт ҡалаһы исеме ҡулланыла[2]) — Рим эсендә Италия менән берләштерелгән кәрлә дәүләт-анклав (донъяла иң бәләкәй дәүләт). Үҙенең исемен Mons Vaticanus тауы исеменән алған, латин телендә vaticinia «күрәҙәлек итеү урыны» тигәнде аңлата.
Халыҡ-ара хоҡуҡта Ватикандың статусы — Изге Тәхеттең (Святой Простол) ярҙамсы үҙалла территорияһы, Рим католик сиркәүенең юғары дин башлыҡтары резиденцияһы. Ватикандың суверенитеты үҙаллы (милли) түгел, ул Изге Тәхеттең үҙаллылығынан килә. Икенсе һүҙ менән әйткәндә, Ватикан халҡы түгел, ә Папа тәхете үҙаллы булып тора.
Сит ил дипломатик миссиялары Ватикан ҡала-дәүләткә түгел, Изге Престолға тәғәйенләнә. Изге Престолға тәғәйенләнгән сит ил илселәре һәм вәкилдәре, Ватикан ере бәләкәй булғанға, Римдә урынлашалар.[3]
БМО менән Изге Престол (Ватикан түгел) 1957 йылдан бирле хеҙмәттәшлек итә һәм даими күҙәтеүсеһе булып тора.[4] 2004 йылдан БМО-ла Изге Проетол хоҡуҡтары киңәйтелә. Бынан тыш 2008 йылдың августынан Ватикан Интерпол менән даими хеҙмәттәшлек итә.[5][6]
Йөкмәткеһе
Тарихы[үҙгәртергә | вики-тексты үҙгәртергә]
Боронғо дәүерҙә Ватиканда кеше йәшәмәгән, сөнки Боронғо Римдә был урын изге тип иҫәпләнгән. 326 йылда христианлыҡ урынлашҡас, изге Пётр ҡәберлеге өҫтөндә Константин базиликаһы төҙөлә, шул осорҙан бирле бында кешеләр йәшәй башлай.
VIII быуат уртаһында барлыҡҡа килгән Папа дәүләте Апеннин ярымутрауының ҙур өлөшөн биләй, әммә 1870 йылда уны Италия короллеге тар-мар итә.
Хәҙерге хәлдә 1929 йылдың 11 февралендә Б. Муссолини хөкүмәтенең Латеран килешеүҙәре нәтижәһендә барлыҡҡа килә.
Сәйәси система[үҙгәртергә | вики-тексты үҙгәртергә]
Ватикан — Изге Престол идара иткән абсолют теократик монархия. Рим Папаһы ҡулында абсолют закон сығарыу, башҡарма власть һәм суд, ул суверенитетты тотусы булып тора. Рим Папаһы кардиналдар ғүмерлеккә һайлап ҡуя. Рим Папаһы үлгәс, йәки тәхетән баш тартҡас, яңы Папа инаугурацияһына тиклем, уның бурысын камерленго башҡара.[7]
География[үҙгәртергә | вики-тексты үҙгәртергә]
Ватикан Римдың төньяҡ-көнбайыш өлөшөндә Ватикан тауында урынлашҡан, Тибрҙан бер нисә йөҙ метр алыҫлыҡта. Бөтә яҡтан да Италия менән сиктәш, дөйөм сик оҙрнлоғо 3,2 км. Сик оборона стенаһы менән тура килә. Изге Пётр соборы майҙан алдындағы сик һыҙаты овпл формаһындағы майҙан булып тора.
Иҡтисад[үҙгәртергә | вики-тексты үҙгәртергә]
Ватикан иҡтисады — коммерцияла булмаған планлы иҡтисад. Бөтә донъялағы католиктарҙан йыйылған иғәнә, беренсе сиратта, табыш сығанағы булып тора. 2003 йылда килем 252 миллион доллар, сығым — 264 миллион доллар. Туризм, поча маркаларын һатыу, монета-сувенирҙар һатыу, музейға инеү өсөн аҡса йыйыу килемдең бер өлөшөн тәшкил итә. Музейҙарҙа эшләүселәр, баҡсасылар, урам һәпереүселәрҙең күбеһе Италия граждандары.
Халҡы[үҙгәртергә | вики-тексты үҙгәртергә]
Ватикандың барлыҡ халҡы Изге Престол подданныйҙары.
2005 йылдың 31 декабре торошло Изге Престол подданныйҙары 557 кеше булған. Шуларҙың 58-е кардиналдар, 293-ө Папа вәкәлләте кешеләре, 62 кеше руханиҙар, 101 кеше гвардия ағзалары, һәм дингә ҡағылышы булмаған 42 кеше. 1983 йылда бер генә никах та теркәлмәгән. Ватиканда гражданлыҡ был илдә тыуыу факты буйынса ла, нәҫел буйынса ла бирелмәй. Гражданлыҡ Изге Престолға хеҙмәт иткәндә бирелә, һәм хеҙмәт эшмәкәрлеге тамамланғас туҡтатыла.[8]
1929 йылда Ватикан һәм Италия араһында төҙөлгән Латеран килешеүенә ярашлы, әгәр кешенең Ватикан гражданлығы туҡтатылһа, уның башҡа ил гражданлығы булмаған осраҡта уға Италия граждандығы бирелә.
Этник яҡтан, Швейцария гвардияһын иҫәпкә алмағанда, күбеһе итальяндар. «Көндөҙгө» халыҡ иҫәбенә, дәүләттән ситтә йәшәүсе, эшкә килгән 3000 итальян керә.
Иҫкәрмәләр[үҙгәртергә | вики-тексты үҙгәртергә]
- ↑ Vatican City. CIA — The World Factbook (инг.)
- ↑ Гуценко К. Ф., Ковлер А. И. Конституционное право: Энциклопедический словарь / Отв. ред. и рук. авт. коллектива С. А. Авакьян. — М.: НОРМА-ИНФРА-М, 2000. — 688 с. — ISBN 5-89123-409-2
- ↑ Адрес посольства Ватикана в Италии
- ↑ at Holyseemission.org(недоступная ссылка — история)
- ↑ List of Member States
- ↑ http://www.interpol.int/Public/Icpo/Members/dates.pdf
- ↑ Камерленго / Католическая энциклопедия. EdwART. 2011.
- ↑ В Ватикане зарегистрированы 557 граждан
Әҙәбиәт[үҙгәртергә | вики-тексты үҙгәртергә]
- Красиков А. А. Ватикан: история и современность. М., 1991
- Музеи Ватикана. Рим. М., 1974
- Колупаев В. Е. Российско-ватиканские отношения в ХХ веке: новые документы Русского зарубежья // Современная Европа : Журнал общественно-политических исследований. 2011, № 3. С. 106—111.
- Колупаев В. Е. Восточные коллекции Ватикана // Восточная коллекция. 2008. № 4. 135—142.
Һылтанмалар[үҙгәртергә | вики-тексты үҙгәртергә]
- Официальный сайт Святого Престола — на немецком, английском, испанском, французском, итальянском, португальском языках и латыни
- Официальный сайт государства Ватикана — на итальянском, английском, немецком, испанском, французском языках
- Государство Град Ватикан — сайт Ватикана на русском языке
- Сайт о Ватикане — история, культура достопримечательности Ватикана
- Город — государство Ватикан — статья о Ватикане, его истории и достопримечательностях
- Статьи о Ватикане — сайт о Бенедикте XVI


text:
Википедия — ирекле энциклопедия мәғлүмәте
Нөктә — тыныш билдәһе.
Нөктә түбәндәге осраҡтарҙа ҡулланыла:
- хәбәр һөйләмдәрҙән аҙаҡ. Мәҫәлән: Носрай ҡарттың ике улы һуғыштан әйләнеп ҡайта алмағайны. (Н. Мусин.);
- тыныс, түбән тауыш менән уҡылыусы бойороҡ, өндәү һөйләмдәр аҙағында. Мәҫәлән: Шартлатығыҙ тауҙарҙың ташлыларын, Аҡтарығыҙ хазина асылдарын, Һәм табығыҙ күмер ятҡылыҡтарын, Күтәрегеҙ тәрән девон алтындарын. (С. Кудаш.);
- бер составлы атама һөйләм аҙағында. Мәҫәлән: Башҡортостан данын быуаттарҙан быуаттарға яңғыратыусы бөйөк Салауат, хикмәтле һүҙ оҫтаһы Аҡмулла, азатлыҡты данлаусы Ғафури, сая шоңҡарыбыҙ Сәләм, йәмле Ағиҙел буйҙарының үлемһеҙ йырсыһы Рәшит Ниғмәти, әҙәбиәтебеҙҙең ғорур ҡарлуғасы Баязит Бикбай. («Ағиҙел».)


text:
Фото:
Дәүләкән халҡы медицина хеҙмәтләндереүен яҡшыртыуға мохтаж
Фото:
Үҙәк район дауаханаһы корпусының төҙөлөп бөтмәүе арҡаһында Дәүләкән ҡалаһы һәм районында халыҡты медицина яғынан хеҙмәтләндереүҙә ҡатмарлы хәлдәр күҙәтелә. Эштәр торошо менән урында 9 июлдә Башҡортостан Президенты Рөстәм Хәмитов танышты.
Корпус 2006 йылда төҙөлә башлаған. Объект сираттағы һаулыҡ һаҡлау буйынса республика советы алдынан тәүге пациенттарын ҡабул итәсәк, тип планлаштырыла. Әммә 2009 йылда финанслауҙың етешмәүе арҡаһында эштәр туҡталып ҡала. Уның осона сығыу өсөн 70 млн һум самаһы аҡса кәрәк. Медицина ҡорамалдары һатып алыу өсөн тағы 80 млн һум талап ителә. Дауахананың баш табибы Лилиә Исламова әйтеүенсә, беренсе ҡатта эштәрҙең күп өлөшө тамамланған. Бинаға тулыһынса коммуникациялар үткәрелгән. Әммә һауа алмаштырыу системаһы юҡ һәм биҙәкләү эштәре башҡарылмаған.
Рөстәм Хәмитов билдәләүенсә, республика райондары буйлап сәфәргә сыҡҡанда уға бик йыш төҙөлөп бөтмәгән социаль объекттарҙы күрергә тура килә. Табиптар республика башлығына ике йыл элек әүәлге Хөкүмәткә мөрәжәғәт итеүҙәре, ләкин кәрәкле 50 млн урынына был сумманың яртыһы ғына бүленеүе хаҡында әйтте.
Корпус төҙөлөп бөтһә, халыҡты медицина яғынан хеҙмәтләндереү мәсьәләһе башҡаса ҡуҙғатылмаясаҡ, тип ышандырҙылар Президентты табиптар. Эштәрҙе тамамлауға ҙур сумма талап ителә, ләкин республика етәкселеге был ҡатмарлы мәсьәләне хәл итеү юлдарын эҙләйәсәк, тип билдәләне Рөстәм Хәмитов.
Медиктар менән осрашыуҙа поликлинала биналар етмәү проблемаһы ла билдәләнде. Бер кабинетта алмашлап өс белгес ҡабул итә. Шул уҡ ваҡытта яҡында ғына үҙгәртеү ҡороу һөҙөмтәһендә бушаған Роспотребнадзор бинаһы тора. Башҡортостан етәкселеге ҡатнашлығында уның урындағы поликиклиникаға бирелеүе лә ихтимал.


text:
Башҡортостан 2012 йылда маҡсатлы программаларҙы тормошҡа ашырыуға 64,8 миллиард һум аҡса йүнәлткәнФото: Олег Яровиков
Башҡортостан 2012 йылда маҡсатлы программаларҙы тормошҡа ашырыуға 64,8 миллиард һум аҡса йүнәлткән
Башҡортостан 2012 йылда маҡсатлы программаларҙы тормошҡа ашырыуға 64,8 миллиард һум аҡса йүнәлткәнФото: Олег Яровиков
2012 йылда республика маҡсатлы программаларын тормошҡа ашырыуға бюджеттан 64,8 миллиард һум аҡса бүленгән. Төбәк ҡаҙнаһынан йәмғеһе 44 программа финансланған. Хөкүмәттең республика маҡсатлы программаларын тормошҡа ашырыу тураһындағы отчеты менән Башҡортостан парламентарийҙары алдында БР Хөкүмәте Премьер-министры урынбаҫары Евгений Маврин сығыш яһаны.
Вице-премьер Хөкүмәт менән ҡабул ителгән алты яңы социаль әһәмиәтле проект тураһында һөйләне. Улар — «Башҡортостан Республикаһында йәштәр сәйәсәтен үҫтереү», «Башҡортостан Ресубликаһында айырым категория граждандарға тештәрҙе протезлау буйынса социаль ярҙам саралары күрһәтеү», хеҙмәт һаҡлауҙы һәм хеҙмәт шарттарын яҡшыртыу программаһы, «Башҡортостан Республикаһының өҫтәмә белем биреү системаһын үҫтереү», «Һөтсөлөк малсылығын үҫтереү һәм һөт етештереүҙе арттырыу. Башҡортостан Республикаһында 500 һөтсөлөк-тауар фермаһын комплекслы яңыртыу» һәм «Башҡортостан Республикаһын социаль-иҡтисади йәһәттән үҫтереү ихтыяжынан ГЛОНАСС юлдаш навигация технологияларын индереү».
Евгений Маврин һүҙҙәренсә, 2012 йылда ғәмәлдәге программаларҙы финанслау күләменең ҙур өлөшө, йәғни 50 проценты – мәғариф өлкәһенә, 23 проценты – социаль өлкәгә, 19 проценты – инфраструктураны үҫтереүгә һәм 3 проценты һаулыҡ һаҡлау өлкәһенә йүнәлтелгән.
Вице-премьер шулай уҡ 2012 йылда урман хужалығын, мәғлүмәт йәмғиәтен, эске һәм ситтән килеү туризмын үҫтереү буйынса оҙайлы сроклы сараларҙың тормошҡа ашырыла башлауы хаҡында һөйләне.
Шул уҡ ваҡытта ведомство маҡсатлы программалары ҡабул ителә. Халыҡҡа социаль ярҙам күрһәтеү һәм халыҡты социаль хеҙмәтләндереү системаһын үҫтереү өлкәләрендә дәүләт гарантияларын тәьмин итеү буйынса саралар әҙерләнде һәм раҫланды.
— Маҡсатлы программаларҙы тормошҡа ашырыуға йүнәлтелгән бюджет средстволары мәғариф, һаулыҡ һаҡлау, спорт, мәҙәниәт, торлаҡ-коммуналь хужалыҡ өлкәләрендә булған мәсьәләләрҙе хәл итергә ярҙам итте, — тип билдәләне БР Хөкүмәте Премьер-министры урынбаҫары.


text:
Фото:
Стәрлетамаҡта үткән балалар байрамында балалар ҙа, ололар ҙа ихлас ҡатнашты
Фото:
Стәрлетамаҡ майҙаны үҙәгендә Балаларҙы яҡлау көнөнә һәм ҡаланың 245 йыллығына арналған байрам уҙғарылды. Ойоштороусылары – «Тиктормаҫтар» тип аталған балалар бүлмәһе һәм «Үҙәк» сауҙа комплексы муниципаль унитар предприятиеһы. Байрамға ата-әсәләр ҡарауынан мәхрүм ҡалған балалар, «Данко» реабилитация үҙәгенән, «Әсәйһеҙ ярты көн» төркөмөнә йөрөүселәр, көн элгәре үткәрелгән конкурстарҙа ҡатнашыусы балалар саҡырылды. Майҙанда уларға «Үҙәк» сауҙа комплексына килгәндәр ҙә ҡушылды. Балалар ғына түгел, ата-әсәләр ҙә ҙур театрлаштырылған концерт программаһын яратып ҡараны, викторина-кокурстарҙа ихлас ҡатнашты, балалар тауарҙары йәрминкәһендә әйберҙәр һатып алды.
Лаврененко ғаиләһе иң әүҙем ҡатнашыусыларҙың береһе булғандыр, моғайын: Михаил улдары Богдан менән Сергей һәм тормош иптәше Яна менән бергә бөтә конкурстарҙа ла ҡатнашты, бүләктәр артынан күпме сыҡҡандарын иҫәпләп бөтөрөрлөк түгел X — — Сумка тулы бүләктәр алырбыҙ. тип уйламағайныҡ,- тип тәьҫораттары менән уртаҡлашты улар. — Беҙ үҙебеҙ Себерҙә йәшәйбеҙ, әлегә бында ҡунаҡҡа ҡайттыҡ. Хаҡлы ялға сыҡҡас, ата-әсәйемдәр Стәрлетамаҡҡа күсеп ҡайтты. Беҙгә лә был ҡала бик оҡшаны. Бында ҡунаҡсыл халыҡ йәшәй.Тәьҫораттарыбыҙҙы асфальтҡа төшөрөлгән һүрәттәребеҙҙә лә сағылдырҙыҡ.


text:
Фото:
«Рәсәй һылыуҡайы-2012» конкурсында өфөлө Элина Кирәева еңеүсе булды
Фото:
25 йәшлек өфөлө Элина Кирәева «Рәсәй һылыуҡайы-2012» конкурсында еңеү яуланы. Бәйгелә ҡатнашҡан 63 гүзәл зат араһынан ул иң яҡшыһы тип танылды. Финал Мәскәүҙә үтте.
Был сибәркәйҙең әлеге конкурста тәүге еңеүе түгел – 2009 йылда ул «Рәсәй Көнсығышы һылыуҡайы» исеменә лайыҡ була.
Элина Кирәева Рәсәй дәүләт сауҙа-иҡтисад университетын ҡыҙыл диплом менән тамамлай. Инглиз теленә тәржемә итеүсе дипломына ла эйә. Фитнесс, сәйәсәт менән ҡыҙыҡһына, рухи камиллашыу юлында. Ҡыҙҙың тормошҡа ҡарашы: «Үткәндәргә әйләнеп ҡарамай, бөгөнгө көн менән йәшәү, киләсәк тураһында хыялланыу! Үҙ-үҙеңә ышаныу һәм үҙең менән гармонияла йәшәү!»
Хәҙер Элина донъя кимәлендә үтәсәк һылыуҡайҙар конкурсында ҡатнашыуға әҙерләнә.
Шуны ла билдәләп үтергә кәрәк, әлеге конкурста еңеүсенең һеңлеһе – Альбина Кирәева – 2007 йылда «Мисс Өфө» бәйгеһендә еңеү яулаһа, 2008 йылда Рәсәйҙең иң һылыу ҡыҙы тип таныла.


text:
Фото:
Лилиә Ғүмәрова: Президент балаларҙы яҡлау өлкәһендә аныҡ бурыстар ҡуйҙы
Фото:
«Республика Президенты үҙ Мөрәжәғәтнамәһендә, халыҡтың социаль яҡланмаған ҡатламдары менән эшләүгә баҫым яһап, балаларҙың хоҡуҡтарын һаҡлау һәм мәнфәғәттәрен яҡлау өлкәһендә аныҡ бурыстар ҡуйҙы», — тине Башҡортостанда Бала хоҡуҡтары буйынса вәкил Лилиә Ғүмәрова. Уның фекеренсә, «был өлкәлә закондарҙы камиллаштырыуға, шулай уҡ балалар, балалар учреждениелары һәм ҡатмарлы хәлгә тарыған балалар менән эшләү буйынса ведомство-ара эш итеү механизмдарын камиллаштырыуға ла баҫым яһаласаҡ».
Лилиә Ғүмәрова шулай уҡ «республикала Бала хоҡуҡтары буйынса вәкил институты ойошто» тип өҫтәне. Хәҙер норматив-хоҡуҡ акттарын әҙерләү бара, муниципаль райондарҙа бала хоҡуҡтарын яҡлау буйынса йәмәғәт ярҙамсылары институты ойошторола. «Мин бының Башҡортостанда балаларҙың мәнфәғәттәрен яҡлау буйынса алып барылған эште үҫтереү планында тағы бер аҙым булып тороуына ышанам», — тип һыҙыҡ өҫтөнә алды Лилиә Ғүмәрова.


text:
сишәмбе, 17 гыйнвар 2017, Казан вакыты 14:09
Бөгөн Башҡортостандың яғыулыҡ-энергетика комплексының һөнәри берлеге, милекселәр алмашыныуға ризаһыҙлыҡ белдереп, урамдарға кәм тигәндә 15 мең кешене алып сығырға һәм үҙәк урамдарҙы, аныҡлабыраҡ әйткәндә Октябрь проспектын ябырға вәғәҙә иткәйне. Әммә вәғәҙә ителгән митинг булманы. Яғыулыҡ-энергетика профсоюздары быны Бер нисек тә аңлатмай. Башҡортостан яғыулыҡ-энергетика комплексы ширҡәттәре акцияларының контроль пакеты федераль һалым хеҙмәте ҡарары менән дәүләт ҡарамағына ҡайтарылғайны. Әммә республика был ҡарарға дәғүә белдереп мәхкәмә ҡарарын кире ҡаға. Былтыр ,,Башнефть,, ширҡәте 12 миллион тонна самаһы нефть сығарған. Уның запастары 348 миллион тонна самаһы. Шиҡәттәр йылына 20 миллион тонна нефть эшкәртә ала. Әммә нефть сығарыу күләме йылдан-йыл аҙайыу сәбәпле ширҡәттәр тулы ҡеүәтенә эшләй алмай. Республика президенты Мортаза Рәхимов күп тапҡырҙар Башҡортостандың яғыулыҡ-энергетика ширҡәттәренә һөжүмдәр күп. Уларҙы төрлө юлдар менән тартып алырға ниәтләйҙәр. Шуға ҡарамаҫтан, ширҡәттәр республика халҡы мәнфәғәтендә эшләй, тип белдергәйне.


text:
Башҡортостан Президенты ИТАР-ТАСС агентлығының генераль директоры менән осрашты
Көн элгәре Мәскәүҙә Башҡортостан Президенты Рөстәм Хәмитов «Рәсәй мәғлүмәт телеграф агентлығы (ИТАР-ТАСС)» федераль дәүләт унитар предприятиеһының генераль директоры Сергей Михайлов менән осрашты, тип хәбәр иттеләр төбәк башлығының матбуғат хеҙмәтенән.
Осрашыу барышында һүҙ республиканың агентлыҡ менән бер нисә йүнәлеш буйынса мәғлүмәти хеҙмәттәшлеген артабан киңәйтеү тураһында барҙы. Шулай уҡ 2011 йылда Башҡортостан Хөкүмәте менән ИТАР-ТАСС мәғлүмәт агентлығы араһында төҙөлгән килешеүҙе яңыртыу мөмкинлектәре тикшерелде.


text:
Сергей Собянин Мәскәү мэры вазифаһына лайыҡлы кандидатура, ти Рөстәм Хәмитов
Башҡортостан Президенты Рөстәм Хәмитов Рәсәй Президенты Дмитрий Медведевтың Мәскәү мэры вазифаһына вице-премьер, РФ Хөкүмәте аппараты башлығы Сергей Собяниндың кандидатураһын тәҡдим итергә тигән ҡарарын “дөрөҫ һәм уйлап эш ителгән” тип атаны.
«Минеңсә, был ҡарар бик дөрөҫ, — тине Рөстәм Хәмитов. — Сергей Семенович менән миңә ярайһы уҡ күп эшләргә тура килде. Ул Рәсәй Федерацияһы сәйәси ҡоролошоноң һәм ил иҡтисадының бөтә механизмдарын ентекле белгән үтә йыйнаҡ, киң эрудициялы кеше».
Башҡортостан Президенты фекеренсә, Сергей Собянин системалы нигеҙҙә эшләүсе идара итеүселәр категорияһына инә. «Етәкселәр харизмында ғына төҙөлгән иҡтисад заманы артта ҡала һәм ул кире ҡайтмаясаҡ», — тине Рөстәм Хәмитов.


text:
Фото:
Рөстәм Хәмитов Мәләүез районында «Баҫыу көнө» семинар-кәңәшмәлә булды
Фото:
10 июлдә Рөстәм Хәмитов Мәләүез районына эш сәфәре барышында иген һәм ҡуҙаҡлы иген культураларын урыуҙы ойоштороу буйынса «Баҫыу көнө» республика семинар-кәңәшмәлә ҡатнашты. Унда шулай уҡ республиканың ауыл хужалығы райондары хакимиәттәре башлыҡтары, БР Хөкүмәте, республиканың ауыл хужалығы министрлығы вәкилдәре, фермерҙар, ауыл хужалығы ҡорамалдарын етештереүселәр ҡатнашты.
Ергән ауылы эргәһендә күрһәтеү майҙансығында Рөстәм Хәмитов ҡатнашыусыларға сәләмләү телмәре менән мөрәжәғәт итте, шулай уҡ республиканың ауыл хужалығы министрлығының мәғлүмәт стендтарын ҡараны.
— Ошондай уҡ байрамда – Илеш районында «Баҫыу көнө»ндә – осрашҡандан һуң тағы ла бер йыл уҙҙы, — тип билдәләне Рөстәм Хәмитов. — Хәҙер беҙ һеҙҙең менән Мәләүез ерендә. Бер яҡтан ваҡыттың нисек тиҙ уҙғанын аңлайһың, ә икенсе яҡтан ҡыҫҡа ғына ваҡыт эсендә ниндәй һөҙөмтәләргә өлгәшеүебеҙҙе күрәһең.
Беҙ алға барабыҙ, ҡаҙаныштарыбыҙ бар, тәбиғи көстәр, һауа-торошоноң уңайһыҙлыҡтары менән көрәшәбеҙ. Шуның менән бергә беҙҙең агросәнәғәт комплексының көсө үҫешә. Һуңғы йылдарҙа яҡшы һөҙөмтәләргә өлгәшеүебеҙ асыҡтан-асыҡ күренә. Биш йыл уңайһыҙ шарттар, ҡоролоҡ, ә һөҙөмтә күренеп тора. Продукция, аҙыҡ-түлек, яңы төҙөлөштәр, яңы ҡаҙаныштар бар. Техника һатып алабыҙ, яңы технологияларҙы үҙләштерәбеҙ, яңы белгестәребеҙ барлыҡҡа килә. Былар барыһы ла беҙҙең ауыл хужалығын көслөрәк итә, — тине республика башлығы.
— Бөгөн беренсе өлөшө, асыу – өс көн дауам итәсәк ҙур эштең башы. Йола яҡшы. «Баҫыу көнө» кәрәкле семинар, тәжрибә менән уртаҡлашыу, яңы һөнәри белем алыу өсөн уңайлы майҙансыҡ. Был беҙгә яңы стимул һәм перспективалар бирә. Күргәҙмәлелек өсөн 50 йыл элек ниндәй техникала эшләгәндәрен күрһәттеләр. Кешеләр ул саҡта йөҙөшәр мең гектар күтәргән, уларҙы эшкәрткән һәм уңыш алған. Һәм бөгөнгө техника.
Беҙҙең насар эшләргә хоҡуғыбыҙ юҡ. Яҡшы эшләйбеҙ һәм артабан да шулай буласаҡ. Барыһына ла ҙур рәхмәт. Уңыштар, яҡшы һәм бай эстәлекле көн һеҙгә! — тип теләне Рөстәм Хәмитов.
Республика етәксеһе шулай уҡ баҫыу һаҡлау һыҙаттарын яңыртыу программаһы, «2014-2020 йылдарға Башҡортостан Республикаһында мелиорацияны үҫтереү» программаһы менән танышты, ауыл хужалығы һәм янғын һүндереү техникаһын ҡараны, күрһәтеү майҙансыҡтарында ҡара бойҙай, көнбағыш, ҡуҙаҡлы, иген һәм мал аҙығы культуралары сәсеүлектәренең торошо менән танышты.
Салауат исемендәге колхоз ауыл хужалығы етештереү кооперативында семинар-кәңәшмә ҡатнашыусылары киптергесе булған яңы иген таҙартыу комплексын сафҡа индереүҙә ҡатнашты. Ул өс ай эсендә төҙөлгән, капитал һалыуҙар 11,4 миллион һум тәшкил иткән. Өҫтәүенә был сығымдарҙың (4,2 миллион һум) 36 проценты республика бюджетынан субсидия рәшеүендә тәьмин ителгән, хужалыҡ үҙе 7,2 миллион һум өҫтәгән.
«Бындай агрегаттарға сиратҡа яҙылырға кәрәк, — тине Рөстәм Хәмитов, аграрийҙарға мөрәжәғәт итеп. — Һәр эре хужалыҡта бындай агрегаттың булыуы зарур. Ә районда – тиҫтәләгәндән. Был агроетештереүгә бөтөнләй яңы ҡараш».
Шул уҡ хужалыҡтың һөт-тауар фермаһында Рөстәм Хәмитов, алдан ташландыҡ ферманан «500 ферма» программаһы буйынса яңыртылған, малсылыҡ биналарын ҡараны, йәш һыйыр малын аҫрау өсөн тент конструкцияһынан яңы каркаслы биналар төҙөлөшөн тикшерҙе.
Мәләүез ҡалаһының «Шәкәр заводы» биҫтәһендә Рөстәм Хәмитов капиталь реконструкциянан һуң асылған балалар баҡсаһын һәм 250 уҡыусыға иҫәпләнгән урта дөйөм белем биреү мәктәбен ҡараны. Уҡытыусылар коллективы менән аралашып, республика башлығы, мәғариф – республика үҫешенең төп өҫтөнлөктәре иҫәбендә, тип билдәләне.
— Мәктәптәр төҙөү һәм реконструкциялау буйынса эш республикала дауам ителәсәк, — тине Рөстәм Хәмитов.
Рәсәй Президентының майҙағы указдарын тормошҡа ашырыу тураһында һөйләгәндә, республика етәксеһе, Башҡортостан буйынса уртаса эш хаҡы 23 мең һум тәшкил итә, тип билдәләне.
— Уртаса эш хаҡы – ул дауахана буйынса уртаса температура кеүек, уны мин аңлайым. Шартлыса, уның 10 меңдән алып 30 меңгә тиклем булыуы мөмкин, ә уртаса 20 мең килеп сыға. Беҙ, әлбиттә, түбәнге планканы күтәрергә теләйбеҙ. Квалификацияға, тәжрибәгә, белемгә, ҡаҙаныштарға эйә булған кешеләргә ҡушып премиялар бирелһен һәм яҡшы эш хаҡы алһын өсөн, — тине Рөстәм Хәмитов.
Мәләүездең Ҡала мәҙәниәт һарайында Рөстәм Хәмитов семинар-кәңәшмәнең пленар ултырышын үткәрҙе.
— Хөрмәтле хеҙмәттәштәр, бөгөн беҙ агросәнәғәт комплексындаға эштәрҙең торошон тикшерәбеҙ. Агросәнәғәт, агрохужалыҡ, аграр тема даими контролде һәм иғтибарҙы талап итә. Эрнст Фәрит улының (Э.Ф.Исаев – Башҡортостан Республикаһы Хөкүмәте Премьер-министры урынбаҫары), уның хеҙмәттәштәренең, ауыл хужалығы министрлығының, һеҙҙең эшегеҙҙән гел генә йыйылышып, даими фекер алышып, тәжрибә менән уртаҡлашыуығыҙҙы, кемдең нисек эшләгәнен ҡарағанығыҙҙы, позитив нәмәләр эҙләп уларҙы бөртөкләп табыуығыҙҙы күреп торам. Был бөтөнләй дөрөҫ. Сөнки ауыл хужалығы – ул нигеҙле тармаҡ. Унда бөтә нәмә төҙөлә. Ауыл хужалығынан сығып башҡа бөтә пландар ҙа тиерлек формалаша, — тип билдәләне төбәк башлығы.
Рөстәм Хәмитовтың сығышының тулы стенограммаһы БР Президентының рәсми сайтында бирелгән.


text:
Башҡортостандың тыл ветерандары: эшсәндәргә дәүләт йөҙө менән боролорға тейеш!Фото: Олег Яровиков
Башҡортостандың тыл ветерандары: эшсәндәргә дәүләт йөҙө менән боролорға тейеш!
Башҡортостандың тыл ветерандары: эшсәндәргә дәүләт йөҙө менән боролорға тейеш!Фото: Олег Яровиков
Республика Хәрби Дан музейында Бөйөк Ватан һуғышында Еңеүҙең 65 йыллығы сиктәрендә “Тылда ла яуҙағы һымаҡ” лозунгыһын исем итеп алған тыл ветерандарының осрашыуы — конференция үтте. Ошо һәм башҡа лозунгылар һуғыш йылдарында завод цехтарында, колхоз баҫыуҙарында рух ныҡлығы һәм этәргес көс биргән. Шуға ла Бөйөк Еңеүҙең 65 йыллығы алдынан “Рәсәйҙең хеҙмәт даны” бөтә Рәсәй йәмәғәт ойошмаһының Башҡортостан төбәк бүлеге музей менән берлектә башҡорт хеҙмәтсәндәренең Еңеүгә өлөшө хаҡында хәтергә төшөрөргә һәм хәҙерге Рәсәйҙә хеҙмәт кешеһенә булдырылған ҡараш хаҡында фекер алышырға ҡарар итте.
“Рәсәйҙең хеҙмәт даны” Башҡортостан төбәге ойошмаһы рәйесе, Социалистик хеҙмәт геройы Ғүмәр Теләшев осрашыуҙа ҡатнашыусыларға тағы бер лозунгыны иҫкә төшөрҙә — “Ныҡлы тыл булмайынса еңеү фронты юҡ!”, һәм ул ваҡытта хеҙмәттең беҙҙең илдә батырлыҡ, геройлыҡ, намыҫ эше булыуын билдәләне. Һәр заманда ла СССР үҙенең геройҙарын данланы, шул иҫәптән хеҙмәт геройҙарын да, конференцияла Социалистик Хеҙмәт Геройҙары Миҙхәт Хафизов, Зиһаф Дауытов, Әмир Мусин һәм Ғүмәр Теләшевтең үҙенең дә ҡатнашыуы бының асыҡ өлгөһө булып тора.
Осрашыуҙа ҡатнашыусыларҙың күптәре һуғыш йылдарында үҫмер генә булған һәм хәрәкәт итеүсе армияға саҡырылмаған, шулай ҙа улар был турала хыял иткән, әлбиттә. Әммә улар хеҙмәт фронтында ла үҙен күрһәтә алған, ә һуғыштан һуңғы йылдарҙа иҡтисадтың төрлө тармаҡтарында кәрәкле белгес, абруйлы кеше булып киткән. Үкенескә күрә, илебеҙҙә бындай хеҙмәткә хөрмәт етешмәй хәҙер.
«Телеэкрандарҙа, гәзит-журналдарҙа ла бөгөнгө көн геройҙары – шоу-бизнес йондоҙҙары, һәм хеҙмәт кешеһенә — инженер булһынмы ул, уҡытыусы, табип, ауыл хужалығы эшсәнеме – уларға урын юҡ, – тип үкенес менән билдәләй Ғүмәр Теләшев. – Етештереүселәр йәмғиәтенән ҡулланыусыларға әйләнеп барабыҙ. “Хеҙмәт” һүҙе әлеге Рәсәйҙең наградалар исемлегенән төшөп ҡалды”.
Ысынлап та, элек «Социалистик Хеҙмәт Геройы» исеме, Хеҙмәт Ҡыҙыл Байраҡ һәм Хеҙмәт Даны ордендары, бихисап миҙалдар бар ине. Бөгөн быларҙың береһе лә юҡ. Һәм Рәсәй етәкселеге “Алға, Рәсәй!” лозунгыһын тәҡдим иткән икән, РФ Хөкүмәте менән РФ Президентына был мәсьәләгә етди иғтибар бирергә кәрәк ине, тип иҫәпләй Башҡортостан ветерандары.
Һүҙ ыңғайы, Башҡортостандың фронтты авиацион двигателдәр, нефть продукттары, ҡорал, инженер саралары, аҙыҡ-түлек, кейем менән нисек тәьмин итеүен музейҙың беренсе ҡатында урынлашҡан экспозициянан ҡарап белергә мөмкин ине. Ветерандар һәм улар менән осрашыуға килгән 5-се лицей менән 129-сы мәктәбе уҡыусылары, ҡыҙыҡһынып, күргәҙмәне урап сыҡты, кемдер хәтер яңыртһа, йәш быуынға ла күп нәмә белергә мөмкинлек тыуҙы.
Осрашыуҙы йомғаҡлап, Рәсәй Федерацияһы Президенты Дмитрий Медведевҡа, Дәүләт Думаһы депутаттарына һәм хужалыҡ итеүсе структура етәкселәренә “Дәүләт эшсәндәргә йөҙө менән боролорға тейеш!” тигән мөрәжәғәт ҡабул ителде.


text:
Төбәктә «рәсми» эшһеҙҙәр һаны вакансияларға ҡарағанда күберәк
ӨФӨ, 2016 йыл, 14 март. /«Башинформ» мәғлүмәт агентлығы, Галина Бахшиева/.
Башҡортостанда вакансиялар банкында 24 мең самаһы буш эш урыны иҫәпләнә. Ысынында иһә март башына рәсми теркәлгән эшһеҙҙәр һаны 28 мең кешенән артҡан. Теркәлгән эшһеҙлек кимәле 1,42 процент тәшкил иткән, тип хәбәр иттеләр Башҡортостандың Хеҙмәт һәм халыҡты социаль яҡлау министрлығында.
Февралдә эшкә урынлашыуға бәйле ете меңдән ашыу эшһеҙ теркәү иҫәбенән алынған. Шуларҙың 3,5 меңе мәшғүллек хеҙмәте аша эш тапҡан.
Халыҡты мәшғүллек проблемалары буйынса тикшереү мәғлүмәттәре буйынса, уҙған йылдың ноябрендә — 2016 йылдың ғинуарында республиканың иҡтисади яҡтан әүҙем халыҡ һаны ике миллиондан ашҡан. Халыҡ-ара хеҙмәт ойошмаһы стандарттарына ярашлы, уларҙың 122 меңдән ашыуы — эшһеҙ. Дөйөм эшһеҙлек кимәле 6,1 процент тәшкил иткән.


text:
Башҡортостан йәмәғәт ойошмаларының Үҙәк архивында «Халыҡтарҙың берҙәм ғаиләһендә» күргәҙмәһе асылды
«Халыҡтарҙың берҙәм ғаиләһендә» күргәҙмәһе Өфөлә 30 сентябрҙә үтәсәк Башҡортостан урыҫтары Соборының икенсе конгресына ҡарата ойошторола, ул Башҡортостан Республикаһы йәмәғәт ойошмаларының Үҙәк дәүләт архивында асылды.
Башҡортостан Республикаһы ойошмаларының Үҙәк архивы менән «Башҡортостан урыҫтары Соборы» йәмәғәт ойошмаһы араһында 1999 йылдың 11 мартында төҙөлгән хеҙмәттәшлек тураһындағы килешеү нигеҙендә архивта Башҡортостан урыҫтары Соборы фонды булдырылған. Күргәҙмәлә тәҡдим ителгән документтар араһында – Башҡортостан урыҫтары Соборы тураһында Положение, «Башҡортостан халыҡтары» дәүләт программаһы («Башҡортостан урыҫтары» бүлеге концепцияһы), Башҡортостан Республикаһы Хөкүмәтенең бөйөк урыҫ йырсыһы Федор Шаляпин тыуыуына 125 йыл тулыу айҡанлы юбилей сараларын үткәреү тураһында ҡарары, Башҡортостан урыҫтары Конгресы резолюцияһы, Уставтар, теркәлеү тураһында танытмалар, мөрәжәғәттәр, хаттар, фотодокументтар.
Күргәҙмәлә шулай уҡ Башҡортостан халыҡтары Ассамблеяһы, Халыҡ-ара славян яҙмаһы һәм мәҙәниәте фондының Башҡортостан (Аксаков) бүлексәһе, Башҡортостан урыҫтарының «Вече» республика милли-мәҙәни үҙәге документтары, төрлө матбуғат баҫмалары тәҡдим ителә. Барлыҡ документтар ҙа архивта һаҡлана.
Күргәҙмә менән теләгән һәр кем таныша ала.


text:
Республикала яҙғы баҫыу эштәренә техниканың 80 проценты әҙер
Башҡортостанда яҙғы баҫыу эштәренә тракторҙарҙың 80 проценты әҙер. БР Ауыл хужалығы министрлығының матбуғат хеҙмәтенән хәбәр итеүҙәренсә, бөгөнгө көнгә йәмғеһе 16750 тракторҙың 13344-е төҙөк хәлдә.
Ремонтлау миҙгеле башланғандан алып, йәғни 2012 йылдың 1 октябренән төбәктә яҡынса 3600 трактор ремонтланған, Башҡортостан Хөкүмәте бойороғо менән билдәләнгән планға ҡарата был 86 процент тәшкил итә.
Культиваторҙар, сәскестәр һәм сәсеү комплекстарының яҙғы баҫыу эштәренә әҙерлек кимәле бөгөнгө көнгә 80 проценттан ашыуыраҡ тәшкил итә. Бер йыл элек был күрһәткес өс-биш процентҡа түбәнерәк ине.
Министрлыҡта билдәләүҙәренсә, ауыл хужалығы техникаһын әҙерләү темптары әлеге кимәлдә һаҡланһа, республика хужалыҡтары 2013 йылғы яҙғы баҫыу эштәренә тулы әҙерлек менән тотонасаҡ.


text:
Төбәктә 2014 йылдың яҙында «ДАМАТЕ» компаниялар төркөмөнөң һөтсөлөк комплексы төҙөлә башлаясаҡ
2014 йылдың яҙында Бүздәк районында «ДАМАТЕ» компаниялар төркөмөнөң ҙур һөтсөлөк комплексын төҙөү буйынса инвестиция проекты тормошҡа ашырыла башлаясаҡ. Комплекс 11,5 мең баш һыйырға иҫәпләнгән. Иҫегеҙгә төшөрәбеҙ, инвестициялар күләме яҡынса һигеҙ миллиард һум тәшкил итәсәк. Инвестициялар ике йыл ярым – өс йыл эсендә тулыһынса үҙләштереләсәк. Бында бер һыйырҙан йылына 10 тонна һөт һауып алыу планлаштырыла. Тотош комплексты алғанда, тәүлегенә — 287 тонна, йылына 105 мең тонна һөт һауып алыу ҡаралған.
БР Ауыл хужалығы министрлығы сайтында хәбәр ителеүенсә, дөйөм ил буйынса алдағы өс-дүрт йылда «ДАМАТЕ» компанияһы ауыл хужалығы проекттарына 24 миллиард һум күләмендә инвестициялар йүнәлтергә ниәтләй.
«ДАМАТЕ» башлығы Наум Бабаев һүҙҙәренсә, киләсәктә агрохолдинг бындай һөтсөлөк комплекстарын Төмән һәм Пенза өлкәләрендә төҙөргә планлаштыра. Холдингтың һөт эшкәртеү буйынса дөйөм ҡеүәте 2014 йыл аҙағына тәүлегенә яҡынса 800 тоннаға етәсәк, тип хәбәр итте компаниялар төркөмө етәксеһе.


text:
Мәскәүҙең «Аҡ тирмә» башҡорт фольклор ансамбле Латвияла үтәсәк фестивалдә ҡатнаша
ӨФӨ, 2015 йыл, 23 октябрь. /«Башинформ» мәғлүмәт агентлығы, Ләйлә Аралбаева/.
10 ноябрҙән 15-нә тиклем «Аҡ тирмә» башҡорт фольклор коллективы Латвияла үтәсәк «Вентспилс гөлләмәһе» халыҡ-ара фольклор фестивалендә ҡатнаша. Ансамблдең етәксеһе Гөлсинә Батыршина хәбәр итеүенсә, фестивалгә 12 кеше бара. Репертуарҙа — ғаилә-көнкүреш, календарь-тәбиғәт милли йолалары (ҡунаҡтарҙы ҡаршы алыу, туй йолаһынан өҙөк, дуҫтар менән осрашыу), уйындар, халыҡ йырҙары һәм бейеүҙәре.
«Аҡ тирмә» ансамбле Мәскәүҙең башҡорт милли мәҙәни үҙәге ҡарамағында эшләй. Ул былтыр республиканың Тулы хоҡуҡлы вәкиллеге булышлығында Башҡортостанда тыуып үҫеп, хәҙер иһә Мәскәүҙә йәшәгән үҙешмәкәр артистарҙан ойошторолған. Яңы коллектив тәүге тапҡыр уҙған йылда Мәскәү һабантуйында сығыш яһаны. Бөгөн унда 20-нән ашыу кеше ҡатнаша. Ансамблде башҡорт милли мәҙәни үҙәге етәксеһе һәм рәссам Гөлсинә Батыршина етәкләй. Унда төрлө һөнәр кешеләре бар: менеджер Зөлфиә Хәсәнова, шағирә Әлфиә Агеева, тарихсы Нәркис Мөхәмәтшин. Төркөмгә йырсы Рената Бәҙәмшина, педагогтар Алһыу Буш, Мәҙинә Илһамова, думбырасы Роман Костятников кеүек профессионалдар килгән.
«Башҡортостан яҡташтары» төбәк йәмәғәт ойошмаһы ҡарамағында асылған үҙәктә 12 үҙешмәкәр коллектив иҫәпләнә. Маҡсатыбыҙ бер — мегаполиста мәҙәниәтебеҙ, сәнғәтебеҙ өлгөләрен таратыу», — тип билдәләй Гөлсинә Батыршина.
«Аҡ тирмә» ансамбле Стәрлетамаҡта уҙған «Ашҡаҙар таңдары» республика башҡорт фольклоры байрамында икенсе урын алды, Мәскәүҙә «Хорҙар алышы» конкурсының финалына сыҡты. Коллектив Мәскәү һәм илебеҙҙең башҡа ҡалалары сәхнәләрендә лә сығыш яһап өлгөрҙө.


text:
2013 йылдың 1 ғинуарынан Рәсәйҙә минималь эш хаҡы күләме – 5205 һум
2013 йылдың 1 ғинуарынан минималь эш хаҡы күләме Рәсәйҙә 5205 һумға тиклем арттырыласаҡ. «Минималь эш хаҡы күләме тураһында»ғы Федераль закондың 1-се статьяһына үҙгәрештәр индереү хаҡында»ғы Федераль закон Дәүләт Думаһы менән ҡабул ителгән дә инде.
Әлеге ваҡытта минималь эш хаҡы күләме 4611 һумға тиң. Шулай итеп, ул яҡынса 13 процентҡа артасаҡ, тип хәбәр иттеләр БР Хеҙмәт һәм халыҡты социаль яҡлау министрлығының матбуғат хеҙмәтенән.
Минималь эш хаҡы күләмен арттырыуҙың төп маҡсаты – уны йәшәү минимумы күләменә яҡынайтыу. 2013 йылдың 1 апреленә Рәсәйҙең Хеҙмәт һәм халыҡты социаль яҡлау министрлығы әлеге маҡсатҡа ярашлы ентекле план әҙерләргә планлаштыра.


text:
Өфөлә эш табырға теләүселәрҙең иҫәбе һиҙелерлек артҡан
Бөгөн Өфөлә үткән яңы йылдағы беренсе вакансиялар йәрминкәһендә баш ҡала предприятиелары һәм ойошмалары 330-ҙан ашыу эш урыны тәҡдим итте. Әйткәндәй, «вакантлы» йәрминкәгә килеүселәрҙең иҫәбе иһә 700-гә етте.
— Бөгөнгө йәрминкәбеҙҙең һаҡ ойошмаларына арналыуына ҡарамаҫтан, унда сауҙа, төҙөлөш, сәнәғәт һәм страховкалау ойошмалары ла ҡатнашты. Ҡаланың 20-нән ашыу эш биреүсеһе унда 335 вакансия тәҡдим итте. Тағы 100 эш урыны эш эҙләүселәргә Республика йәштәрҙе эш менән тәьмин итеүгә булышлыҡ итеү үҙәге менән тәҡдим ителде, — тип хәбәр итте «Башинформ» агентлығына Өфөләге Халыҡты эш менән тәьмин итеү хеҙмәтенең предприятиелар менән бәйләнештәр бүлеге начальнигы Ирина Турчина.
Йәрминкәгә килгән 700 кешенең 120-һе эш биреүселәр менән әңгәмәләшеү үтте. Уларҙың һөҙөмтәләре буйынса дәғүәселәрҙең яртыһы тиерлек эшкә урынлашыуға саҡырыу алды.
Иҫәп буйынса икенсе вакансиялар йәрминкәһе Өфөлә киләһе кесаҙна, 19 ғинуарҙа, үткәреләсәк. Был көндө баш ҡалабыҙҙың сәнәғәт предприятиелары үҙҙәрендәге вакансияларҙы тәҡдим итәсәк.


text:
Башҡортостанда Пермь крайы башҡорттарының мәҙәниәт көндәре үтәсәк
12-14 ноябрҙә Башҡортостанда Пермь крайы башҡорттарының мәҙәниәт көндәре үтәсәк. Ул БР Мәҙәниәт һәм милли сәйәсәт министрлығының башҡорттарҙың милли үҙаңын тергеҙеүгә, туған телен һаҡлауға, милли мәҙәниәтен, йолаларын үҫтереүгә һәм Рәсәй төбәктәрендә йәшәгән башҡорттарҙың Башҡортостан Республикаһы менән тығыҙ бәйләнештәрен урынлаштырыуға йүнәлтелгән “Рәсәй төбәктәре башҡорттары” проектын дауам иттерә. Проект 2007 йылда Башҡортостандың үҙ ирке менән Рәсәйгә ҡушылыуының 450 йыллығы тантаналы билдәләнгән саҡта башланды. Уны Силәбе өлкәһе башҡорттарының мәҙәниәт көндәре асты. 2008 йылда Башҡортостанда Ырымбур башҡорттары Мәҙәниәт көндәре үткәрҙе. Хәҙер эстафетаны Кама буйы башҡорттары ҡабул итә.
Бөгөн башҡорттарҙың 30 процентҡа яҡыны республиканан ситтә йәшәй. Рәсәй төбәктәрендә туған телде өйрәнеү һәм милли мәҙәниәтте үҫтереү өсөн шарттар төрлө. БР Мәҙәниәт һәм милли сәйәсәт министрлығы, Мәҙәниәт көндәре үткәреп, был өлкәлә дәүләт органдарының, башҡорт йәмәғәт ойошмаларының һәм ижади коллективтарҙың тағы ла тығыҙыраҡ бәйләнештәренә башланғыс һала. Башҡортостанда милләт-ара татыулыҡты һаҡлау системаһы булдырылған, уның нигеҙе булып йәмғиәт менән дәүләттең диалогы тора. Һис шикһеҙ, бындай тәжрибә Рәсәй Федерацияһының башҡа субъекттарында ҡыҙыҡһыныу тыуҙыра. Республикабыҙҙа “Рәсәй Федерацияһы башҡорттары” программаһы эшләнеүе бик мөһим, уның маҡсаты – башҡорт халҡының милли-мәҙәни үҫешен дәүләт яҡлауын тәьмин итеү. Башҡортостан Республикаһы, башҡорт милләтенең тарихи тыуған иле һәм донъяла берҙән-бер тупланып йәшәү урыны булараҡ, башҡорттарҙың социаль һәм рухи-мәҙәни үҫешенә һәр яҡлап булышлыҡ итергә ниәтләй.
Пермь крайында элек-электән Ғәйнә ырыуы башҡорттары йәшәй. 2002 йылғы Бөтә Рәсәй халыҡ иҫәбен алыу мәғлүмәттәренә ҡарағанда, Пермь крайының этник структураһында башҡорт халҡы һаны буйынса урыҫтарҙан, татарҙарҙан, коми-пермяктарҙан ҡала дүртенсе урында һәм 40,7 мең кеше тәшкил итә. 2006 йылдың апрелендә ойоштороу ҡоролтайы үткәрелеп, крайҙың ҙур милли йәмәғәт ойошмаһы – Башҡорттар ҡоролтайы төҙөлә, уны Рәсил Мөхәмәтйәнов етәкләй. Чернушка ҡалаһында Кама башҡорттарының Тел һәм мәҙәниәт үҙәге эшләп килә. Былтырҙан “Пермь башҡорттары” гәзите сығарыла.
Башҡортостан баш ҡалаһында Мәҙәниәт көндәре сиктәрендә Пермь крайы башҡорттарының туған телен һаҡлау һәм милли мәҙәниәтен үҫтереү проблемаларына арналған түңәрәк өҫтәл үткәреләсәк. Башҡорт дәүләт филармонияһында декоратив биҙәү-ҡулланма сәнғәте, милли аш-һыу күргәҙмәләре, китаптар һәм аудио-продукция һатыу ойоштороласаҡ. 13 ноябрҙә Пермь крайы башҡорт ижади коллективтарының гала-концерты күрһәтеләсәк.


text:
Башҡортостанда «Ҡош юлы» бард йыры фестивале Виктор Цойҙың ижадына арналды Фото: Алина Билалова
Башҡортостанда «Ҡош юлы» бард йыры фестивале Виктор Цойҙың ижадына арналды
Башҡортостанда «Ҡош юлы» бард йыры фестивале Виктор Цойҙың ижадына арналды Фото: Алина Билалова
ӨФӨ, 2016 йыл, 15 июнь. /«Башинформ» мәғлүмәт агентлығы, Ләйлә Аралбаева/.
Башҡортостанда «Ҡош юлы» бард йыры фестивале үтте. Ғәҙәттәгесә, ул Ейәнсура районы Таҙлар ауылы янында, йәмле Һүрәм йылғаһы буйында ойошторолдо. Быйыл «Ҡош юлы» биш йыллыҡ юбилейын билдәләне.
2016 йыл Рәсәй киноһы йылы тип иғлан ителгәнлектән, быйылғы фестиваль Виктор Цойға һәм «Кино» төркөмөнә бағышланды. Фестиваль башҡорт теленә Наҙгөл Ғәлиева тәржемә иткән «Ҡан төркөмө» һәм «Ҡояш атлы йондоҙ» йырҙары менән асылды, тип хәбәр итә «Башҡортостан» гәзите. Сарала уҙған йылдарҙа еңеп сыҡҡан 14 лауреат һәм быйыл интернет тауыш биреүҙә еңеү яулаған алты йырсы ҡатнашты. Юбилей уңайынан фестивалдә еңеүсе билдәләнмәне. «Ҡош юлы»на 500 самаһы кеше йыйылды. Фотоһүрәттәр — «Бәйләнештә» социаль селтәрендәге төркөмдә.
Байрам Башҡортостан Мәҙәниәт министрлығы, «Шоңҡар» журналы һәм «Йәшлек» гәзите башланғысы менән 2012 йылдан үткәрелә. Әлеге ваҡытта фестиваль башҡорт бард хәрәкәтен, сәләмәт йәшәү рәүешен пропагандалау һәм үҫтереү өсөн һәйбәт стимул, гитарала уйнарға һәм бард йырын яратыусылар өсөн ҙур байрам булып тора.


text:
Күрелгән зыян 7 миллиард һумдан ашыу
Башҡортостан хужалыҡтары быйыл ҡоролоҡ арҡаһында күргән зыян ете миллиард һигеҙ йөҙ миллион һумға баһалана.
Шамил Вәхитов билдәләүенсә, быйыл республикала яҡынса ике миллион тонна иген йыйып алынасаҡ. Был республиканы иген, он ризыҡтары менән тулыһынса тәьмин итергә етәсәк.
Премьер-министрҙың беренсе урынбаҫары әйтеүенсә, Башҡортостанда икмәккә хаҡтар артыуы көтөлмәй. Хөкүмәт тарафынан ҡала-райондарҙа иген һәм ондоң биш айлыҡ оператив страховкалау фонды тупланған.


text:
Lada — Өфөләге автомобиль баҙарында лидер Фото: Андрей Старостин
Lada — Өфөләге автомобиль баҙарында лидер
Lada — Өфөләге автомобиль баҙарында лидер Фото: Андрей Старостин
ӨФӨ, 2016 йыл, 16 февраль. /«Башинформ» мәғлүмәт агентлығы, Арина Рәхимҡолова/.
Өфө халҡы илебеҙҙә етештерелгән автомобилдәргә өҫтөнлөк бирә. «Автостат» аналитика агентлығы мәғлүмәттәренә ярашлы, 2015 йыл йомғаҡтары буйынса республиканың баш ҡалаһында яңы еңел автомобилдәр баҙарында Lada бренды лидер булып тора. Өфөләр илебеҙҙә етештерелгән 2,3 мең машина һатып алған. Икенсе урында — Kia (1,7 мең). Өсөнсөлә — Renault (1,5 мең).
Chevrolet 2014 йыл менән сағыштырғанда баҙар күләмендә күберәк юғалтҡан (-61,4 процент). Datsun ыңғай динамика күрһәткән (+96 процент). Моделдәр хаҡында һөйләгәндә, Kia Rio, Lada Granta, Hyundai Solaris — лидерҙар рәтендә. Kia Rio 2014 йыл менән сағыштырғанда барыһынан да аҙыраҡ юғалтҡан (-13 процент), барыһынан да күберәк — Renault Duster (-52,9 процент).
Ошо күрһәткестәр менән Өфө яңы еңел автомобилдәр баҙары динамикаһы буйынса 10 лидер ҡала исемлегенә инде. Дөйөм алғанда, бер йылда Башҡортостандың баш ҡалаһында баҙар 50,1 процентҡа кәмегән. Мәҫәлән, 2015 йылда 14 261 машина һатылған, 2014 йылда иһә 28 560.


text:
Башҡортостанда иң табышһыҙ эшмәкәрлек өлкәләре аталды
Күсемһеҙ милеккә бәйле операциялар, аренда һәм хеҙмәттәр күрһәтеү 2012 йылдың ғинуар-апреле йомғаҡтары буйынса иң табышһыҙ эшмәкәрлек төрҙәре һанала. Был ағымдағы йылдың дүрт айында республикалағы эре һәм уртаса предприятиелар эшмәкәрлегенең финанс һөҙөмтәләренән билдәле. Статистиктар иҫәпләүенсә, уларҙың дөйөм табышы 30,7 млрд һум тәшкил иткән – 2011 йылдағы ошо уҡ осорға ҡарата был 67 процентҡа тиң. Ошо уҡ ваҡытта зыянға эшләүсе ойошмалар өлөшө былтырғы йылдағы 23,3 проценттан 21,4 процентҡа тиклем кәмегән. 1208 предприятиеның 259-ы рентабелһеҙ эшләгән, уларҙың дөйөм юғатыуҙары 15,8 млрд һумға еткән, шуның 12,2 млрд һумы үрҙә күрһәтелгән эшмәкәрлек төрҙәренә — күсемһеҙ милек менән операцияларға, уны ҡуртымға биреүгә һәм хеҙмәттәр күрһәтеүгә тура килә. 2011 йылдың ғинуар-апреле менән сағыштырғанда зыянға эшләү күләме дөйөм алғанда 3,1 тапҡырға, йәғни 10,8 млрд һумға артҡан. «Күрһәткестәрҙе 2011 йыл менән сағыштырыу ағымдағы хаҡтарҙа тиңләштерерлек ойошмалар даирәһе буйынса башҡарылды, хеҙмәткәрҙәре 15 кешенән артмаған, бәләкәй предприятиелар иҫәбенә инмәгән ойошмалар, бәләкәй эшҡыуарлыҡ субъекттары, банктар, страховкалау һәм бюджет ойошмалары иҫәпкә алынманы», — тип билдәләнеләр Башҡортостанстатта.


text:
Шәкәр сөгөлдөрөн йыйыу Башҡортостандың биш районында алып барыла
Республиканың биш районында – Әлшәйҙә, Благоварҙа, Бүздәктә, Мәләүездә һәм Шишмәлә — шәкәр сөгөлдөрөн йыйып алыу эштәре алып барыла. Үткән аҙна аҙағындағы мәғлүмәттәргә ярашлы, планлаштырылған 64039 гектарҙың 1160-ында татлы тамыраҙыҡтар йыйып алынған. Уртаса уңыш гектарынан 253 центнерға етә, әлегә йәмғеһе 29325 тонна сөгөлдөр ҡаҙып алынған.
БР Ауыл хужалығы министрлығының матбуғат хеҙмәтенән хәбәр итеүҙәренсә, был техник культураны үҫтереү менән быйыл республиканың 27 районында шөғөлләнәләр. Шәкәр сөгөлдөрөнә иң ҙур майҙан Әлшәй районында ҡалдырылған – бында 7101 гектарҙа урып йыйыу эштәрен үткәрергә тура киләсәк. Әлегә район хужалыҡтары 350 гектар майҙандағы уңышын йыйып алған.


text:
Бангладеш делегацияһы Башҡортостандың аграр сәнәғәт комплексы предприятиелары менән танышты
БР Ауыл хужалығы министрлығы етәкселегенең, республикалағы эре аграр сәнәғәт комплексы предприятиелары вәкилдәренең Бангладеш Халыҡ Республикаһы делегацияһы менән осрашыуында Бангладешты аҙыҡ-түлек продукцияһы менән тәьмин итеү мәсьәләләре ҡаралды. Ҡунаҡтар делегацияһын Бангладеш Халыҡ Республикаһының Рәсәй Федерацияһындағы Ғәҙәттән тыш һәм Тулы хоҡуҡлы илсеһе Сайфул Хок, Аҙыҡ-түлек һәм ғәҙәттән тыш хәлдәр министрлығының аҙыҡ-түлек мәсьәләләре буйынса секретары Барун Дев Митра, уның урынбаҫары Кхандокер Атиар Рохман етәкләй, тип хәбәр иттеләр БР Ауыл хужалығы министрлығының матбуғат хеҙмәтенән.
Башҡортостан — Рәсәй Федерацияһындағы аҙыҡ-түлек продукцияһы етештереүсе иң ҙур төбәктәрҙең береһе. Аҙыҡ-түлек игене генә бында йыл һайын 3 млн тоннанан ашыу күләмдә етештерелә. Игенгә илдәге эске ихтыяж 2,4 млн тоннаны тәшкил итә. Башҡортостан был культураның миллион тонна самаһы артып ҡалған өлөшөн Рәсәйҙә, шулай уҡ сит илдәргә һатыуға хоҡуҡлы.
Территорияһы буйынса Башҡортостанға тиң Бангладеш Республикаһында 160 млн кеше йәшәй. Элек республика 2 млн тонна самаһы иген үҫтергән. Әле уның күләме миллион тоннаға тиклем кәмегән. Шуға күрә аҙыҡ-түлек продукцияһын ситтән ҡайтарыу көнүҙәк мәсьәләләрҙән иҫәпләнә. Мөнәсәбәттәрҙе артабан үҫтереү Бангладешҡа аҙыҡ-түлек хәүефһеҙлеге мәсьәләһен хәл итергә ярҙам итәсәк һәм был хеҙмәттәшлек ике яҡҡа ла файҙалы буласаҡ.
Башҡортостан Бангладешҡа арыш, ҡарабойҙай, көнбағыш та тәҡдим итә ала. Эре мал иҫәбе һәм һөт етештереү буйынса Рәсәйҙә алдынғы урында булғанға күрә, Башҡортостан киптерелгән һөткә лә экспортҡа оҙатырға мөмкин булған продукт итеп ҡарай.
Бангладештан килгән ҡунаҡтар Башҡорт дәүләт аграр университеты менән танышты. Улар үҙҙәренең студенттарын беҙҙең илдәге аграр вуздарҙа уҡытырға теләй.


text:
Төбәк етәксеһе ҡиммәтле йәнлек тиреһенә махсуслашҡан республикала берҙән-бер фермала булдыФото: Андрей Старостин
Төбәк етәксеһе ҡиммәтле йәнлек тиреһенә махсуслашҡан республикала берҙән-бер фермала булды
Төбәк етәксеһе ҡиммәтле йәнлек тиреһенә махсуслашҡан республикала берҙән-бер фермала булдыФото: Андрей Старостин
Күгәрсен районында Рөстәм Хәмитов республикала беренсе ҡиммәтле тиреле йәнлектәр үрсетеүгә махсуслашҡан фермала булды. Мәҡсүт ауылы эргәһендә урынлашҡан хужалыҡта 17 мең баштан ашыу ҡиммәтле тиреле йәнлектәр аҫрайҙар. 2014 йылда Даниянан 2400 баш шәшке индерергә планлаштыралар.
Ҡиммәтле тиреле йәнлектәрҙе үрсетеү өсөн 12 миллион һумдан күберәк суммаға техника һатып алынған. Йәнлектәрҙе аҫрау өсөн 70-ләп махсус ситлек төҙөлгән, уларҙың һәр ҡайһыһы хайуандар хоҡуҡтарын яҡлау буйынса Европа стандарттарына ярашлы итеп эшләнгән.
Рөстәм Хәмитов һуңғы тапҡыр былтыр мартта килеп киткәндән һуң бында хәтһеҙ үҙгәрештәр булыуын билдәләне.
Предприятиеның перспективалары ҙур, тип һөйләнеләр Президентҡа уның етәкселәре. Бер нисә йылдан уларҙың йәнлек фермаһы илдә иң эреләрҙең береһенә әйләнәсәк, тип ышана улар. Тиҙҙән «Октябрь» яуаплығы сикләнгән йәмғиәтенә Финляндиянан аҡ төлкө тиреләрен эшкәртеү өсөн ҡорамалдар килтереләсәк.


text:
Әбйәлил районында «Һаумыһығыҙ, ауылдаштар!» байрамдары ауылдарҙы төҙөкләндерергә ярҙам итте
Әбйәлил районында ауылдаштар осрашыуын үткәреү буйынса конкурсҡа йомғаҡ яһалды. Быйыл «Һаумыһығыҙ, ауылдаштар!» байрамдары 12 ауыл биләмәһендә үтте. Байрамдарға әҙерлек эштәре район хакимиәте контроле аҫтында барҙы, ауыл биләмәләре башлыҡтары ла был уртаҡ эшкә күп көс һалды. Шулай уҡ район Советы һәм ауыл биләмәләре депутаттары, эшҡыуарҙар, хужалыҡ етәкселәре сараларҙы үткәреүҙә ҙур ярҙам күрһәтте. Осрашыуҙар Тирә-яҡ мөхитте һаҡлау йылы сиктәрендә ойошторолдо. Байрамдарға әҙерлек сиктәрендә скверҙар, күперҙәр яңыртылды, Тәпән, Таштимер, Дәүләт, Тоҙлокүл ауылдарында зыярат ҡоймалары ремонтланды, шулай уҡ юлдар төҙөкләндерелде. Рысҡужа, Әбделмәмбәт, Әбдрәш, Тоҙлокүл, Күсем, Тәпән ауылдарында мәҙәниәт учреждениелары ремонтланды. Башланғыс мәктәптәр, балалар баҡсалары, медпункттар, фельдшер-акушерлыҡ пункттары, сауҙа учреждениеларында ремонт эшләнде. Быйыл хатта ҙур булмаған ауылдар – Борисов, Түбәнге Әбдрәш, Урал ауылдары төҙөкләндерелде.
12 ауылда урынлашҡан 1938 йорттоң барыһы ла тиерлек тәртипкә килтерелде. Йорт хужалары ҡыйыҡтарын, ҡоймаларын алмаштырҙы, баҡсаларын төҙөкләндерҙе. Ҡайһы берәүҙәр йорт алдарында уйын һәм спорт майҙансыҡтары төҙөнө.
Ойоштороу комитеты беренсе урынды Амангилде ауыл биләмәһенә ҡараған Рысҡужа ауылына бирҙе. Икенсе урынға – Әбделмәмбәт ауылы (Хәлил ауыл биләмәһе), өсөнсө урынға Тәпән ауылы (Рауил ауыл биләмәһе) лайыҡ булды. Еңеүселәр иҫәбенә ингән ауыл биләмәләренә аҡсалата премия ҡаралған.


text:
Өфөлә Президент программаһын тамамлаусылар ассоциацияһы ағзалары үҙ проекттары менән таныштырҙы
Шаршамбы, 14 августа, Өфөнөң «Президент отель» комплексында БР Президент программаһын тамамлаусылар ассоциацияһы топ-клубының сираттағы ултырышы үтте. Унда Ассоциация ағзаларының проекттары тикшерелде. Уларҙың ҡайһы берәүҙәре республикала ғына түгел, донъя кимәлендә лә уңышлы тормошҡа ашырыла.
«Колос» бизнес-инкубаторы директоры Ренат Мамаевтың «Йәнле ауыл» проекты ауылдарҙа эшҡыуарлыҡты үҫтереүгә йүнәлтелгән. Проект республиканың Нуриман районында һәм башҡа төбәктәрендә урындағы хакимиәттәр ярҙамы менән әүҙем тормошҡа ашырыла. Биләмәләрҙең эске мөмкинлектәрен файҙаланып, уларҙы үҫтереү проекттың төп маҡсаты булып тора.
Киләһе «LikeLik» исемле проект менән уның төбәктәге етәксеһе Эдуард Филиппов таныштырҙы. Партнерҙар клубы проекты хеҙмәттәр күрһәтеү тармағын үҫтереүгә йүнәлтелгән. Ул ҡалаларҙың мәҙәниәт һәм күңел асыу мөмкинлектәрен берләштерә.
Башҡортостан Республикаһының Президент программаһын тамамлаусылар ассоциацияһы президенты Азамат Ғөбәйҙуллин бер юлы бер нисә проект тураһында һөйләне.
РФ Хөкүмәте бойороҡтарын үтәү сиктәрендә тормошҡа ашырылған «Төбәктәр – тотороҡло үҫеш» проекты илдә булдырылған инвестицион мөхиттең бөгөнгө торошон күҙ алдына килтерергә, шулай уҡ дәүләт-шәхси партнерлыҡтың заманса механизмдарын тәҡдим итергә мөмкинлек бирә.
Завод төҙөү буйынса «Ҡыҙылхан» («Иван-чай») проекты ҡыҙылхан йыйыу һәм ҡаптарға төрөү йүнәлешен үҫтерәсәк. Киләсәктә ул шулай уҡ ҡырҙа үҫкән емеш-еләкте эшкәртеүҙе күҙ уңында тота.
Сара БР Президент программаһын тамамлаусылар ассоциацияһының вице-президенты, «АРТ Директор» агентлығы етәксеһе Азат Ниғәмәтйәнов тәҡдим иткән «НУР-ТУР» проектының презентацияһы менән тамамланды. Был проект Нуриман районында туризмды үҫтереүгә йүнәлтелгән. Бының өсөн төбәктә бөтә мөмкинлектәр ҙә бар, тип иҫәпләй проект етәксеһе. Презентациялар барышында топ-клуб ағзаларына проекттарҙы тормошҡа ашырыуҙа әүҙем ҡатнашырға тәҡдим ителде, тип хәбәр иттеләр БР Президент программаһын тамамлаусылар ассоциацияһының матбуғат хеҙмәтенән.


text:
Иң яҡшы социаль рекламаға конкурс
20 октябрҙән 18 декабргә тиклем Башҡортостанда иң яҡшы социаль рекламаға республика конкурсы үткәрелә. Сараның инициаторы булып БР Һаулыҡ һаҡлау министрлығы сығыш яһаны.
Министрлыҡтың матбуғат хеҙмәтенән хәбәр итеүҙәренсә, конкурстың маҡсаты – Башҡортостан студенттарында һәм уҡыусы йәштәрендә сәләмәт йәшәү рәүеше тәрбиәләү.
Конкурстың төп бурыстары: сәләмәт йәшәү рәүеше тәрбиәләүгә йүнәлтелгән социаль реклама яһау, сәләмәт йәшәү рәүешен пропагандалау өлкәһендәге инициативаларҙы тормошҡа ашырыуға йәштәрҙе ылыҡтырыу, йәштәрҙә һаулығын һаҡлау өсөн шәхси яуаплылыҡ тәрбиәләү.
Конкурс «Тышҡы реклама», «Видеореклама», «Аудиореклама», «Интернет селтәрендә иң яҡшы тематик сайт/бит» номинацияларында үткәрелә.
Бәйге номинацияларының һәр береһендә еңеүселәр приздар менән бүләкләнәсәк. Конкурс эштәре Башҡортостан медицина профилактикаһы үҙәге дәүләт һаулыҡ һаҡлау учреждениеһына тапшырыласаҡ.
Белешмәләр өсөн телефон: 272-66-84, 272-84-02
E-mail:quzbcmp@mail.ru


text:
Белорет районы хакимиәтендә үҙгәрештәр
Бөгөн Белорет районы муниципаль район Советы ултырышы үткәрелде. Унда хакимиәт башлығы вәкәләттәрен туҡтатыу һәм район хакимиәте башлығы вазифаһын ваҡытлыса башҡарыусыны тәғәйенләү тураһындағы мәсьәләләр ҡаралды.
Район хакимиәте башлығы вазифаһын биләүсе Николай Максимов, башҡа эшкә күсерелеү сәбәпле, үҙ теләге менән вазифаһынан бушатылды.
Белорет районы хакимиәте башлығы вазифаһын үтәүҙе муниципаль район Советы депутаттары Миронов Владислав Геннадьевичҡа йөкмәтте.
Владислав Миронов хакимиәт башлығы вазифаһын конкурс һөҙөмтәләре буйынса күрһәтелгән вазифаға муниципаль район Советы тәғәйенләйәсәк кеше вазифаға ингәнгә тиклем үтәйәсәк.
Белорет районы муниципаль район Советы ултырышында Башҡортостан Республикаһы Президенты Хакимиәте Етәксеһе Николай Курапов ҡатнашты.